text:
Orðingar 2010-2019
2019
Oddfríður Marna Rasmussen
Virðisløn M.A. Jacobsens fyri fagrar bókmentir 2019 verður latin Oddfríði Marna Rasmussen fyri skaldsøguna Ikki fyrr enn tá.
Skaldsøgan lýsir giftan rithøvund og hundaeigara, sum missir bæði hjúnafelaga og hund. Oyðandi rúsdrekkamisnýtsla og patetisk skriving eru stig á leiðini fram til nýggja sjálvkenslu. Standandi á berum millum tilverunnar lættleika og tómleika stríðir hann seg við góðari hjálp á føtur aftur, ikki minst við stuðli frá eini kreppuraktari kvinnu, ið er rýmd úr harðligum parlagi. Realistiska og myndaríka frásøgnin loftar ráðaloysinum og stríðnum móti ringu samvitskuni hjá manninum um, at lívið skal halda fram. Ein skaldsøga um viðbreknu tilveruna í at síggja til tryggu, modernaðu Føroyum.
Hanus Kamban
Virðisløn M.A. Jacobsens fyri yrkisbókmentir 2019 verður latin Hanusi Kamban fyri bókmentaligu ævisøguna Hans Andrias I-II.
Hanus Kamban gevur við neyvleika og nærlagni væl skjalfest innlit í persónin Hans Andrias og fjøltáttaða skaldskap hansara. Skaldskapur, ættarsøga, brøv og søgulig samtíðarskjøl eru við skaldsliga hegni Hanusar vorðin til eitt vælskrivað stórverk, sum hugfangandi lýsir skaldskapin og ævisøguna hjá fólkakæra rithøvundi okkara. Lesarin fær innlit í ein fjølbroyttan mentamann, framfýsnan samfelagsborgara, virknan tjóðarbyggjara og gott innlit í samtíð hansara. Eisini kensluborna privatmanninum gevur Hanus eina inniliga mynd av við støði í brævaskifti millum Hans Andrias og konuna Petru.
Við bókaverkinum um Hans Andrias hevur Hanus latið úr hondum eitt týðandi íkast til føroyska bókmenta- og mentanarsøgu.
Bernharður Wilkinson
Virðisløn M.A. Jacobsens fyri mentanaravrik 2019 verður latin Bernharði Wilkinson.
Bernharður hevur sum orkesturleiðari staðið á odda fyri Føroya symfoniorkestri í mong ár. Hesi árini er orkestrið ment nógv. Við Bernharði er virksemið hjá orkestrinum økt við fleiri konsertum og fjølbroyttum tónleiki, heilt frá fyrstu føroysku symfoniini til níggjundu symfoni hjá Beethoven. Barnakonsertirnar hava gjørt, at flaggskipið í føroyskum tónleiki hevur hugtikið og ment tónleikaáhugan hjá teimum smæstu, samstundis sum orkestrið veitir yrkistónleikarum íblástur og avbjóðingar. Soleiðis ganga Bernharður og Føroya symfoniorkestur á odda at tryggja, at føroyskur tónleikur áhaldandi mennist og blómar.
2018
Rannvá Holm Mortensen
Virðisløn M.A. Jacobsens fyri fagrar bókmentir 2018 varð í ár latin Rannvá Holm Mortensen fyri yrkingasavnið Sólsmakkur. Rannvá hevur mest verið virkin sum listakvinna, men gav í ár fyrsta yrkingasavn sítt út. Nevndin sigur í grundgeving sínari, at “Beinanvegin heitið á bókini angar av poesi. Tann gjøgnumkomponeraða heildin av teksti og myndum lýsir lívsins gongd hjá tilkomnari kvinnu. Har eru ferðir víða um heimin, ljós barnaminni og ógvisligar vaksnakonuroyndir, hugsanir um veðurlagsbroytingar og flóttafólkastreymar, sansaligar kropsupplivingar og arbeiði sum laborantur, sjúkrarøktari og listamálari. Teir berandi myndburðirnir eru nágreiniliga evnaðir til og endurtiknir nakrar fáar væl úrvaldar ferðir – eitt satt meistaraverk.”
Edward Fuglø
Virðisløn M. A. Jacobsens fyri mentanaravrik 2018 varð latin Edwardi Fuglø. Edward fær serliga mentanarlønina fyri listaverkini úr træi, sum hanga í kirkjukjallaranum í Christianskirkjuni. Tey tíggju relieffini úr nógvum ymiskum træsløgum um søguna hjá Jesusi úr Nazaret metir nevndin vera “eitt høvuðsverk í nútímans føroyskari list.” Í grundgeving síni siga tey, at: “Tað sameinir tað hugsanarsama hugskotið við ein at síggja til einfaldan rundan form, sum kortini er fjølbroyttur, tá hugt verður nærri at teimum einstøku relieffunum. Fyndugi formurin og myndasøguliga frásøgnin við innsettum lutum úr gerandisdegnum gera, at verkið er bæði álvarsamt, skemtiligt og hugvekjandi á ein hátt, sum talar til øll.”
2017
Sissal Kampmann
Virðisløn M.A. Jacobsens fyri fagrar bókmentir 2017 verður latin Sissal Kampmann fyri yrkingasavnið Sunnudagsland frá 2016.
Í sermerktum gerandisligum myndamáli lýsir Sunnudagsland heimlongsulin og útlegdina. Savnið lýsir heimliga smáputlið og setir tað í frásjón í spurninginum um fremmandagerð, sum ítøkiliga verður lýst í tvíbýttu sinnisstøðuni: útlongslinum og strembanini eftir at sætta seg við tað heimliga, at hoyra til og falla til. Einki eintýtt svar er til tvístøðuna. Kortini hómast ein loysn í glottunum, tá ið lívið vísir seg frá teirri lívsjáttandi síðuni. Gerandisdagurin verður settur í størri samanhang, har heimstaðurin bæði hevur innvortis og útvortis lív. Yrkingasavnið lýsir lívið í brotum á nógvum pallum í senn, og tað skapar eina álítandi, samansetta mynd av samtíðini.
Simme Arge Jacobsen
Virðisløn M.A. Jacobsens fyri mentanaravrik 2017 verður latin Simma Arge Jacobsen.
Simme var fremsti slóðbrótari fyri føroyskum rokk- og popptónleiki í fimmtiárunum. Hann var við til at stovna bæði tónleikaklubba og tónleikafelag, og hann gav út egnan tónleik á plátu. Frá Simma hava vit fingið sangperlurnar “Rasmus”, “Minnist tú enn”, “Tvær fjaðrar” umframt aðrar, og saman við øðrum hevur hann ríkað okkara sangskatt óteljandi ferðir. Simme læt í 1959 upp handilin Simme Musikkhús, og ígjøgnum hann hevur hann eggjað og stuðlað fleiri ættarliðum av ungum tónleikarum.
2016
Heðin M. Klein
Virðisløn M.A. Jacobsens fyri fagrar bókmentir 2016 verður latin Heðini M. Klein fyri yrkingasavnið Tað orðið.
Tað orðið er sjáldsama heilskapað yrkingasavn, sum gjøgnum bønina “Gev mær ...” uttan íhald sóknast eftir tí eina rætta orðinum fyri tað, sum ikki kann sigast. Talan er um eina langa yrking, ið vendir og snarar orðunum, dregur væntað og óvæntað brigdi fram í teimum og fagnar gjøgnum hesar rørslur lívinum, sum tað er. Við sínum serliga tónalagi og serstøku rytmu leiðir yrkingin lesaran langt inn í tilveruspurningar, sum hava alment gildi. Savnið er ein skaldslig rannsóknarferð inn í tað, sum formar og birtir undir tilvitsku okkara.
Eilif Samuelsen
Virðisløn M.A. Jacobsens fyri mentanaravrik 2016 verður latin Eilifi Samuelsen.
Eilif hevur halgað sína tíð sum eftirløntur til at geva okkum klassiskar heimsbókmentir á føroyskum máli. Við týðing úr upprunamáli og útgávu av verkum sum Statinum hjá Platon og Politikkinum og Etikkini hjá Aristoteles úr forna Grikkalandi, Játtanum Augustinusar frá kirkjunnar ungdómi og høvuðsverkum hjá Thomasi Aquinas og Machiavelli úr evropeiskari miðøld hevur Eilif ríkað okkum við heimspekiligum dýrgripum á móðurmálinum. Eilif hevur harumframt týtt skaldslig verk eftir Abelard, Turgenjev og Lagerkvist til gott og lætt føroyskt mál. Hetta er fyrimyndarligt mentanaravrik.
Eingin heiðursløn varð latin fyri yrkisbókmentir
2015
Carl Jóhan Jensen
Virðisløn M.A. Jacobsens fyri fagrar bókmentir 2015 verður latin Carl Jóhan Jensen fyri bókina Eg síggi teg betur í myrkri, sum kom út í 2014.
Við hesi bókini hevur Carl Jóhan Jensen aftur givið lesarum sínum eina skaldsliga avbjóðandi og ríka uppliving. Søgan um mannin, ið livir, yrkir og hugsar upp framskygdar vinnuligar verkætlanir, og sum endar við at verða vavdur upp í tjóðskaparsosialistiskar ørvitisætlanir, ið spegla hugsanir fyri næstan fýrs árum síðani, hevur eisini boð at siga samtíðini. Bókin hugtekur við ríka málburðinum, frásagnarligu útgreiningunum og samansettu søgugongdini.
Jóan Pauli Joensen
Virðisløn M.A. Jacobsens fyri yrkisbókmentir 2015 verður latin Jóan Paula Joensen fyri Bót og bita, 1 og 2, frá 2015.
Føroysk matmentan og føroyskir matsiðir verða á vísindaliga dyggan hátt lýst úr siðsøguligum sjónarhorni. Myndatilfar, heimildarfrásagnir og søguligar lýsingar eru vandaliga vald og sett saman í heildarmynd, ið lýsir mattilfeingi og matvanar føroyinga gerandis og heilagt. Sera áhugavert er eisini, hvussu bókin lýsir nýggjar matvørur og matgerðarhættir, ið eru komin til landið, og vísa sínámillum ávirkan og samvirkan millum heimligt og fremmant.
Verkið Bót og biti er úrslit av forvitni og frásagnarfrøi hjá nærløgdum granskara, og tað er týðandi íkast í siðsøguliga mentanarvarðan.
Jákup Veyhe
Virðisløn M.A. Jacobsens fyri mentanaravrik 2015 verður latin Jákupi Veyhe.
Jákup hevur, heilt síðani hann hermdi eftir Atla P. Dam, løgmanni, ríkað okkum við sínum framúrskarandi sjónleikaraevnum og sínum sjáldsama góðu skemtigávum. Umframt at undirhalda á vælkenda sjónleikarapallinum hevur Jákup alla tíðina strembað eftir at royna nýggjar leiðir. Á tann hátt hevur hann brotið upp úr nýggjum á fleiri mótum, tað verði seg við sjónvarpsskemti við m.ø. Pipar og salt, við lýsingaframleiðslu til sjónvarp og útvarp, við hoyrispølum til barnaútvarp, við skemtiligum prikum fríggjadagar og mongum øðrum. Og við Klippfisk hevur Jákup saman við øðrum slóðað fyri eini spennandi framtíð í føroyskari filmsframleiðslu.
2014
Kim Simonsen
Virðisløn M.A. Jacobsens fyri fagrar bókmentir 2014 verður latin Kim Simonsen fyri yrkinga-savnið Hvat hjálpir einum menniskja at vakna ein morgun hesumegin hetta áratúsundið frá 2013.
Orð, myndir og uppseting skapa eina listaliga heild, sum lýsir tilverugrundarlagið hjá yrkjaraegnum. Ferðir seta dám á yrkingarnar eins og kærleikssorg, keðsemi, tilvild og fjøltáttaða lívfrøðiliga grundarlagið. Hetta eru óundansleppandi megir í lívinum, ið mynda menniskjuna og tilvitið.
Yrkingarnar eru álvarsamar og hava vítt útsýni landafrøðiliga og millumtekstliga. Tíð, stað og rúmd eru í upploysn, deyðin treytar lívsins natúrligu og endaleysu ringrás, har spurningur verður settur við, hvørji spor einstaklingurin og hvør einstøk vera seta í fleirmilliarda livitíð jarðarinnar.
Óli Olsen
Virðisløn M.A. Jacobsens fyri yrkisbókmentir 2014 verður latin Óla Olsen fyri bókina Siglandi arvurin – søgan um føroyskt træskipasmíð frá 2013.
At smíða skip var týðandi táttur í menningini av føroyska samfelagnum undanfarnu øldirnar. Í bókini greiðir Óli hegnisliga frá hesum sermerkta handverki, og træskipasmiðir kring alt landið verða lýstir á livandi hátt. Til hetta verkið hevur Óli skrásett motorbátar, sum vórðu smíðaðir í Føroyum, og søgan um nógvar av teimum gevur áhugaverda mynd av lívstreytum og liviumstøðum í 20. øld. Umframt tekstin gera nógvu frálíku myndirnar og nærlagda uppsetingin bókina til ein spennandi heim at leita inn í – ein heim, sum er horvin, men sum nú hevur fingið ein minnisvarða.
Margreta Næss
Virðisløn M.A. Jacobsens fyri mentanaravrik 2014 verður latin Margretu Næss, sum tók stig til at flyta tað skrivaða føroyska orðið yvir í tað talaða.
Við hesum slóðbrótandi arbeiði hevur hon givið teimum, ið ikki eru so stinn í lesing ella eru sjónveik, ein gyltan møguleika at ogna sær kunnleika og fylgja við í samfelagsligum viðurskiftum. Hon hevur sjálv lisið bøkur inn og skipað ljóðbókaframleiðsluna og soleiðis virkað fyri, at øll kunnu brúka ljóðbøkur javnbjóðis við aðrar tekstmiðlar.
2013
Katrin Ottarsdóttir
Virðisløn M.A. Jacobsens fyri fagrar bókmentir 2013 verður latin Katrini Ottarsdóttur fyri yrkingasavnið Eru koparrør í himmiríki frá 2012.
Í einum hjartanemandi og djørvum yrkingasavni lýsir Katrin viðkvæma barnið, ið verður partur av einari terrorjavnvág millum eina sálarliga óstøðuga mammu og ein víkjandi pápa. Koparrør og lýtaleysur rabarbugreytur gerast ágangandi yvirgangsamboð í eyðskildum prosayrkingum, ið lýsa eitt hjúnalag, sum úteftir fylgir teimum spælireglum, samfelagið setur, men sum innanveggja er eitt satt ræðslukabinett. Eitt djarvt og bersøgið yrkingasavn úr føroyskum jørðildi, sum viðger tabuløgd evni, ið seta síni álvarsligu spor hjá tí viðbrekna barninum.
Pól Jespersen
Virðisløn M.A. Jacobsens fyri yrkisbókmentir 2013 verður latin Pól Jespersen fyri fyri bókina Rúmdin – almenn stjørnufrøði.
Í bókini verður livandi greitt frá longu stjørnufrøðisøguni. Við støði í lívssøguni hjá kendastu stjørnufrøðingunum fáa vit innlit í alt himmalhválvið og stødd- og alisfrøðina, sum stjørnufrøðin byggir á. Tekstur, myndir og ikki minst høvundans egnu tekningar gera eina sterka eind, sum gevur leikfólki møguleika at kunna seg um hesi torgreiddu evni. Eingin lesari kann ivast í, at bókin byggir á drúgvar lærararoyndir og á lívlangan alsk til evnið.
Turið Sigurðardóttir
Virðisløn M.A. Jacobsens fyri mentanaravrik 2013 verður latin Turið Sigurðardóttur.
Turið Sigurðardóttir er ein eldsál. Hon týðir og tað úr upprunamálum. Eitt nú skaldsøguna Salka Valka eftir Halldór Laxness, fimm bøkur um Pippi Langsokk eftir Astrid Lindgren umframt úr enskum og týskum. Turið er ein av virknastu bókmentafrøðingum okkara við týðandi ritgerðum um skaldsøgurnar eftir Martin Joensen, um tjóðskaparyrkingina, og hon skrivar bókmentasøgu. Turið hevur skrivað lærubøkur, greitt ritverk til prentingar og sett altjóða málskeið í verk. Hon kveikir, stílar fyri og samstarvar. Hon hevur eitt vakið eyga fyri øllum mentanarlívi hjá børnum og vaksnum.
2012
Jóanes Nielsen
Virðisløn M.A. Jacobsens fyri fagrar bókmentir 2012 verður latin Jóanesi Nielsen fyri skaldsøguna ”Brahmadellarnir” frá 2011.
Brahmadellarnir er ein postmodernað søgulig skaldsøga við nútíðini sum rammu. Gjølligt søguligt grundarlag gevur nútíðini kjølfestu. Tíð og rúm, veruleiki og fiktión, sjálvævisøga og tjóðarsøga eru fínliga vovin saman til eina avbjóðandi lesiuppliving, har kausaliteturin ikki fylgir tí skilvísi, vit eru von við. Á løttum, einskildum máli fær Jóanes lýst torskilda mannalyndið, eisini har tað víkur frá. Mannalagnur, sum eru fyri sosialum, samfelagsligum og kynsligum ágangi og vanbýti, verða lýstar bersøgið og rátt, men við listfrøðiligum snildum, sum geva skaldsøguni listaliga dygd. Søguliga skaldsøgan hevur í Brahmadellunum fingið nýggjan ham, har søgan skapar ta listfrøðiligu útsøgnina.
Eivind Weyhe
Virðisløn M. A. Jacobsens fyri yrkisbókmentir verður latin Eivindi Weyhe.
Bøkurnar, sum hann hevur lagt úr hondum, eru framúr úrslit av nærlagdari gransking og tilfar til víðari gransking.
Í bókini Hentzasavn hevur Eivind á filologiskan hátt greitt til prentingar fyrstu kvæðini, sum Jóhannes í Króki skrivaði upp í 1819. Sama arbeiðslag eyðkennir Í miðjum grasgarði við kvæðum úr Suðuroy. Í heildarverkinum Eivindaródn eru mál- og navnafrøðiligar greinir og aðrar greinir eftir Eivind um kvæði savnaðar. Hesar tríggjar útgávur eru úrslit av tí málvísindaliga arbeiðslag, ið eyðkennir alt, ið Eivind hevur avrikað til fragd og lærdóm hjá okkum lesarum.
Jens-Kjeld Jensen
Virðisløn M.A. Jacobsens fyri mentanaravrik 2012 verður latin Jens-Kjeld Jensen.
Jens-Kjeld Jensen hevur, síðani hann kom til Føroya í 1970, granskað føroysku náttúruna sum fáur. Hann tók við virkseminum hjá Niels á Botni sum fuglakennari og útstappari, og úr Nólsoy hevur hann við árunum eggjað fólki um alt landið til at halda eyga við fuglum. Ivasamt er, um nakar áhugaverdur fuglur er í føroyskum loftrúmi, uttan at Jens-Kjeld veit av tí. Náttúrualskurin er so stórur, at hann rúmast ikki í fuglum. Alt djóra- og plantulív hevur hansara áhuga.
Umframt granskingina er Jens-Kjeld millum fremstu miðlarar av náttúruvitan í landinum. Tá ið ampi kemur á fólk um okkurt nýliga innflutt kykt ella plantu, er Jens-Kjeld beinanvegin til reiðar við frágreiðingum av alskyns slag.
Jens-Kjeld hevur í væl meir enn ein mansaldur mint okkum á at fara væl um náttúruna. Hann kemur javnan við ávaringum, tá ið okkurt djóra- ella plantuslag ella náttúran í síni heild er hótt.
2011
Eingin heiðursløn varð latin fyri fagrar bókmentir
Nicolina Jensen Beder
Virðisløn M.A. Jacobsens fyri yrkisbókmentir 2011
Nicolina hevur við nærlagni, persónligum innliti og hollari rannsakan lýst tilvirking úr skinni og ull úr søguligum og siðsøguligum sjónarhorni.
Hennara eldhugi og hegni at seta sín dám á hetta megnarverk. Eitt verk av alstórum týdningi, tí tað sigur frá einari tilverutýðandi og siðvandnari framleiðslu, sum er um at fara í søguna.
SEYÐUR ULL OG TØTING gevur samtíðini og eftirtíðini møguleika at kunna seg við siðbundna stovnsrøkt og tilvirking úr skinnni og ull.
Jógvan Isaksen
Mentanarvirðisløn M.A. Jacobsens 2011
Jógvan hevur seinastu mongu árini staðið á odda í Mentanargrunni Studentafelagsins, sum er vorðið rættiligt forlag í tann mun tað ber til í Føroyum.
Mentanargrunnur Studentafelagsins gevur bókamarknaði okkara breidd og dýpd, sum høvir fólkaræðisligum hugsunar-, talu- og prentfrælsi. Undir leiðslu Jógvans hevur føroyska almennið fingið ein hóp av týðandi samtíðarbókmentum
2010
Tóroddur Poulsen
Virðisløn M.A. Jacobsens fyri fagrar bókmentir 2010 verður latin Tóroddi Poulsen fyri yrkingasavnið Útsýni.
Í eini røð av yrkingasøvnum, prosabókum, nýskapandi skaldsøgum og hesi seinnu árini eisini við myndum og tónum hevur Tóroddur Poulsen lýst sítt og okkara lív á høgum listaligum stigi. Hann er tikin úr leikum at skapa myndburðir, sum í senn vísa á tað vanliga og margháttliga. Í Útsýni er speisemið mildari enn áður. Afturfyri hevur listaliga inn- og útsýnið funnið nýggjar leiðir, sum geva yrkingunum almenna vídd. Tóroddur Poulsen er einsýna góður yrkjari.
Rógvi Mouritsen
Virðisløn M.A. Jacobsens fyri yrkisbókmentir 2010 verður latin Rógva Mouritsen fyri bókina Fiskar undir Føroyum.
Undir vatnskorpuni svimja teir í sínum margfeldi: mánafiskar, prikkafiskar og tussafiskar. Lusifer og rútarkongur. Bláriddari, knurrhani og huldukrutt.
Við bókini Fiskar undir Føroyum ber til at kava í dýpið og draga upp úr torvuni upplýsingar og vakrar myndir av fiskunum undir Føroyum. Hvussu víða teir liva, stødd, lit, eyðkenni og hvønn týdning teir hava fyri fiskiskapin.
Umframt at savna inn upplýsingar og at skráseta teir hevur høvundurin hegnisliga navngivið teir fiskar, sum higartil hava verið navnleysir.
Fiskar undir Føroyum er valaverk eftir Rógva Mouritsen
Bjørki Geyti
Mentanarvirðisløn M.A. Jacobsens 2010 verður latin Bjørka Geyta fyri Føroya Sjósavn.
Kveikjarin, eldsálin og allahandamaðurin Bjørki Geyti hevur við hjálp frá øðrum hugsjónafólki burtur úr ongum skapt eitt lívfrøðiligt undurverk í gamla íshúsinum á Argjum. Børnum, ungdómi og vaksnum til undran, gleði og gagns. Sjósavnið er ein týðandi vitanarkelda, sum ger margfeldið í havinum algongt. Fyri hendan varða í føroyska almenninum verður Bjørki Geyti heiðraður við mentanarvirðisløn M.A. Jacobsens.


c: text/html

text:
Samanlagt virksemi í frítíðartíð fyri frítíðarskúlar
Hevur tú tørv á frítíðarskúlaplássi í frítíðini, tá frítíðarskúlarnir annars eru stongdir, kanst tú fáa pláss á einum frítíðarskúla, sum er opin í frítíðini. Í Tórshavnar kommunu leggja frítíðarskúlarnir virksemið saman í frítíðini, soleiðis at minst ein frítíðarskúli er opin.
Hevur tú tørv á plássi í samanløgdum virksemi, skalt tú søkja um tað.
Søk um pláss í samanløgdum virksemi
Øll børn til og við 2. flokk eru vælkomin at nýta tilboðið. Niðanfyri kanst tú kunna teg um, hvussu samanlagda virksemið er skipað, og hvussu tú meldar títt barn til.
Hevur tú tørv á plássi í samanløgdum virksemi, skalt tú søkja um tað við at nýta grøna knøttin niðanfyri og fylla skjalið út.
Søk um pláss í samanløgdum virksemi
Hevur tú spurningar, ert tú vælkomin at venda tær til Snarskivuna á tel. 30 20 10.
Tilmeldingin til dagstovnapláss í frítíðartíð er bindandi. Er títt barn meldað til, men hevur ikki tørv á plássinum kortini, skalt tú skjótast gjørligt venda tær til frítíðarskúlaleiðaran hjá barninum.
Er samanlagda virksemið byrjað, skalt tú venda tær til leiðaran á frítíðarskúlanum, har samanlagda virksemið fer fram. Navn og telefonnummar hevur tú fingið frá leiðaranum á frítíðarskúlanum hjá tínum barni.
Hevur tú bráðfeingis tørv á plássi, eftir at tilmeldingarfreistin er farin, skalt tú senda eina skrivliga umsókn um pláss í samanlagda virkseminum til torshavn@torshavn.fo. Minst til at skriva »Bráðfeingis tørvur / Barna- og ungdómsdeildin« í evnisteigin.
Í umsóknini skalt tú greiða frá, hvør bráðfeingisstøðan er og grundgeva fyri tín brádliga íkomna tørv á plássi. Tórshavnar kommuna svarar tær aftur skrivliga.
Frítíðarskúlarnir hava samanlagt virksemi hesi tíðarskeið í 2021:
- Páskafrítíð 29. – 31. mars 2021
- Summarfrítíð 21. juni – 2. juli 2021
- Heystfrítíð 11. – 15. oktober 2021
Tá tað stundar til, at samanlagda virksemið skal byrja, kunnar frítíðarskúlaleiðarin teg um, hvat tú skalt hava í huga, tá títt barn byrjar í samanlagda virkseminum. Tú fært millum annað at vita, hvørji starvsfólk frá frítíðarskúlanum verða til staðar í samanlagda virkseminum.
Samanlagda virksemið er opið frá 7.45 - 17.
Freistirnar at melda til samanlagt virksemi í 2021 eru:
- Páskafrítíð 14. mars 2021
- Summarfrítíð 4. juni 2021
- Heystfrítíð 1. oktober 2021
Tú finnur eisini freistirnar á heimasíðuni hjá frítíðarskúlanum, títt barn vanliga gongur í.
Ein mánaða fyri tilmeldingarfreistina festa allir dagstovnar í kommununi eitt uppslag um tilmelding og freist á kunningarveggin í dagstovninum. Hetta er fyri at minna foreldur á tilmeldingina.
Gev gætur, at tað er tín egna ábyrgd sum foreldur at melda barnið til samanlagda virksemið rættstundis.
Hevur tú meldað títt barn til samanlagt virksemi, kunna vit teg um, hvør frítíðarskúli er opin, tá tilmeldingarfreistin er farin. Hesa kunning fært tú frá leiðaranum á frítíðarskúlanum hjá tínum barni.
Tilmeldingin er opin í minsta lagi fýra vikur. Eftir tilmeldingarfreistina letur tilmeldingin aftur, og stovnsleiðarar fáa tá stundir til at fyrireika starvsfólk og virksemi, áðrenn samanlagda virksemið letur upp.
Tá tað stundar til samanlagda virksemið, fært tú nærri upplýsingar um, hvat tú skalt hava í huga. Tú fært millum annað at vita, hvørji starvsfólk frá frítíðarskúlanum verða til staðar í samanlagda virkseminum.
Kunningina fært tú frá leiðaranum á frítíðarskúlanum hjá tínum barni.

robotstxt: allowed

filter: keep


text:
Hugnaløta á kvøldi
Tá ið stóra løtan í Main Hall, Throne Room, er liðug um kvøldið uml. kl 20.30, hava leguluttakararnir frí inntil teir byrja at gera seg til reiðar at fara inn í sovisalarnar, og kl 23.30 skal vera friður.
Hendan løtan er sera hugnalig. Økið er ikki so stórt, og vit eru nógv fólk savnaði, so tað er eitt sindur trongt – nakað sum á ólavsøku. Nøkur spæla, onnur sita og práta saman, summi fáa sær ein bita ella okkurt at drekka, – møguleikarnir eru nógvir.
Í kvøld kom eg framvið hjá nøkrum, sum høvdu sett seg uttanfyri at syngja lovsang. Her eru ungfólk frá øllum møguligum tjóðum – og jú, her eru eisini fleiri føroyingar ímillum.
Sum tíðin líður leggjast fleiri afturat, og góði lovsongurin ljómar út í lýggju týsku kvøldarluftina.
Skrivað: Eyðun á Lakjuni


text:
Allur flutningur verður framdur av Posta, um ikki onnur avtala er gjørd. Vøran verður send innan 1-2 arbeiðsdagar
Um vøra verður aftursend til seljara, skal vøran vera í uppruna standi og í uppruna eskju. Endurgjald verður bert givið um vøran er send aftur til seljara innan 8 dagar og omanfyri treytir eru hildnar.
Flutningskostanaður er við pakking (tó ikki sum gáva) og veitan til Posta. Postgjald er fyri totala vekt á pakka og ikki fyri hvørja einstaka vøru. Fyri at fáa flutningskostnaðin niður, ber til at leggja fleiri vørur til í somu bílegging. Upp til 5 kg kunna vera í fysta flutnings stigið.Tað ber ikki til at samanseta tvær ymiskar bíleggingar, tað er flutningskostnaður til hvørja bílegging.
Vørurnar vera pakkaðar soleiðis at tær eru væl vardar undir flutningi.


text:
Vinstrivongurin hevur ikki patent uppá virðispolitikk
11. november 2018
Vinstrivongurin hevur seinastu árini nærmast tikið patent uppá bæði mentan og tað rúmliga samfelagið. Men samstundis hevur hesin sami vongurin á ongan hátt rúm fyri einum rúmligum kjaki um hesi evni
Tað sæst tíverri aftur og aftur, at er ein ósamdur ella setur ein spurnartekin við uppskot hjá ignoranta vinstravonginum, so eru tey skjót at leggja fólk undir at vera bæði eitt og annað.
Er mann ímóti kynskvoteringum ella fríari abort, so er mann kvinnuhatari.
Er mann kritiskur mótvegis móttøku av flóttafólki og immigratión, so er mann xenofob og racist.
Er mann kritiskur ímóti at kroysta vígslu av samkyndum inn yvir kirkjuna ella løgfrøðiligum kynsskifti, so er mann gud hjálpi mær homofob.
So tí virkar hettar fjølbroytta utopiska samfelagið, sum vinstrivongurin hevur patent uppá, ikki til at verða nakað annað enn ein illusión. Tí hesin sami vinstrivongurin er altíð skjótur at stigmatisera og útihýsa teimum, ið liggja høgrumegin politisku miðjuna.
Eg loyvi mær at seta kritiskar spurningar við løgfrøðiligt kynsskifti, móttøku av flóttafólki, fría fosturtøku. Men eg eri, hvørki racist, kvinnuhatari ella xenofob.
Ingi K. Midjord
RN
Aftur


text:
Í døgunum 7. og 8. desember skipar Landsverk fyri skeiðinum “Vegurin sum arbeiðspláss”. Skeiðið verður hildið á Hotel Hafnia í Tórshavn.
Byrjað verður við morgunmati klokkan 08.30 báðar dagarnar, og undirvíst verður til umleið klokkan 16.00.
Tað eru Michael Hvid og Jeanett Kristensen frá Vej-EU, sum fara at undirvísa, og undirvíst verður við fyrilestrum og arbeitt í bólkum. Skeiðsgjaldið er 6.000 krónur, íroknað máltíðir og tilfar.
Tilmeldingin fer fram við at skriva til Rúnu Hjelm, ruhj@lv.fo og flyta 6.000 krónur á kontu 9181–128.220.6 ella 6460–431.468.0 og viðmerkja “skeiðsgjald” og navnið á luttakara.


text:
Hóast dysturin sjálvandi byrjar við einum stigi til bæði liðini, so gekk umleið eitt korter og vit stóðu við ongum stigi í dystinum. KÍ skoraði eftir langari sending til Klakstein og hann kundi lættliga útplaserað Ivan í málinum.
Vit megna ikki reiðiliga at spæla okkum fram til stórvegis av møguleikum og á bonkinum er ongin offensiv hjálp hjá Pálli at arbeiða við, so at siga. Hetta sást eisini á útskiftingarnar, ið vóru framdar – Ragnar Joensen kom inn fyri Artur og Jákup kom inn fyri Carl.
Martin Tausen sat uttanfyri við leikbann, Heini og Heine eru báðir skaddir og Kofi hevur ikki fingið uppihalds- og leikaraloyvið í lagið enn.
Sostatt byrjaði TB soleiðis:
Ivan
Carl – Teitur O. – Eirikur – Andri
Teitur J. – Rógvi – Jonas – Patrik – Artur
Adu
Á bonkinum: Hávar, Regin, Ragnar J og Jákup
Í øðrum hálvleiki megna vit tó at fáa lagt eitt størri trýst á KÍ enn í fyrsta hálvleiki. Tvær støður vóru eisini har TB leikarar og viðhaldsfólk vildu hava brotsspark, men dómari lat ikki við seg koma. Í fyrstu syftu metti hann, at Teitur J varð feldur beint á strikuni til sekstanmeturin og seinnu ferð helt dómarin ikki at Adu átti straffi eftir eina duel við KÍ verjuna. Adu var at síggja til als ikki nøgdur og helt seg hava rætt til brotsspark.
Men so knappliga úr ongum, seint í dystinum, verður ein langur bóltur hamraður fram í KÍ brotsteigin og at síggja til hevur Kalsø skil á støðuni, men tað gongur heilt galið, málmaðurin hjá KÍ kemur tvísporandi út og hetta sær Kalsø ikki, sum skallar bóltin aftur móti málinum og hann endar við at fara inn um. Hóast KÍ leikarir runnu alt teir áttu, so megnaðu teir ikki at fanga bóltinum áðrenn hann fór inn um strikuna.


text:
So upprann dagurin, at startskotið fyri nýggja og stóra H-bygningum varð latið av. Hetta hendi mánadagin nakað eftir klokkan 15, tá landsstýrismaðurin í heilsumálum, Karsten Hansen, setti skjøtil á við einum haka, ið varð gjørdur til endamálið.
Áðrenn tað kom so langt, hoyrdi tey hjástøddu hornorkestrið hjá Frelsunarherinum spæla nøkur løg, Sigurð Ó. Vang, sjúkrahússtjóri, bjóðaði vælkomin, Karsten Hansen fekk síðani orðið, og síðstur á røðaralistanum var Ewald Kjølbro, stjóri á Landsverki. Allir frøddust teir um, at tað nú er komið so mikið langt, at arbeiðið skjótt kann setast í gongd. Tó er tað soleiðis, at tað ikki verður fyrr enn á vári næsta ár, at stóru arbeiðstøkurnar kunnu bjóðast út, og sjálv byggingin væntandi kann byrja á sumri 2016.
Eftir at hakin varð settur í, var farið inn í forhøllina, har okkurt var at leska seg við. Síðani greiddu ávikavist Jan á Argjaboða, verklætlanarleiðari á Landsverki, Sigurð Ó. Vang, sjúkrahússtjóri, Naina Túgvustein, varastjóri og Árni Winther, arkitektur, frá nýbyggingini og hvussu nýggja sjúkrahúsið fer at virka, tá tað er liðugt um fýra ár.
Ætlanin er at hátíðarhalda um- og útbyggingina á 95 ára føðingardegnum hjá Landssjúkrahúsinum tann 23. februar 2019.
Tá framløgurnar vóru lidnar, fingu tey hjástøddu møguleika fyri at síggja eina framsýning, ið er sett upp í forhøllini á Landssjúkrahúsinum, og sum verður ein varandi framsýning, ið fer at fylgja byggingini.


text:
Kvinna, útsett fyri harðskapi, sigur frá sínum upplivingum
Eg vil gjarna deila mína søgu, ikki tí at tað skal takast synd í mær. Hetta er gjølla umhugsað.
Eg eri ein av teimum sum royndi at rópa um hjálp og eingin lurtaði. Eg eri ein av teimum kvinnum í Føroyum sum royndi at gera vart við mína støðu. Eg ringdi til løgreglu, eg gjørdi vart við meg hjá vinum og ongin hjálp var at heinta. Tey trúðu honum. Eg síggi hesar "vinir" deila tykkara síðu og allar møguliga aðrar síður um hvussu vit steðga hesum ørðskapinum og øll spæla pávar.
Vit kunnu ikki fyribyrgja uttan at taka ábyrgd og ábyrgdin verður tikin í nærumhvørvinum og tá nærumhvørvið svíkir, so dettur alt á gólvið.
Eg eri kvinna, sum byrjaði við at vera úti fyri sálarligum ágangi og endaði við at vera ein buka kvinna. Eg rópti um hjálp hjá nærumhvørvinum, hjá løgreglu, og einki hjálpti, tað var vist lættari at blanda seg uttanum ella happa míni børn í skúlanum, "at tað heilt sikkurt er mammu tína'sa skuld, hann er sooo fittur" mátin bleiv nýttur yvirfyri børnunum. Eg kann garantera at tað ikki eru børnini sum hava hesa meining men søgd av foreldrunum.
Mín søga skal ikki vera ein offursøga longur, eg eri komin víðari, men eitt veit eg, nógvar kvinnur sita fastar í somu støðu í Føroyum í dag.
Tit eru vælkomin at deila hetta sum eitt uppróp til eitt kjak. Eru vit so forbanna góð at taka hond um tá ágangurin leikar? Er tað ikki so forbannað lætt at siga "fær til vinir og familju" Mín roynd er NEI..og skal tað tabu'ið ikki eisini brótast?
Tær allarbestu heilsur við tøkk fyri tykkara arbeiði


text:
Bøn er betri enn yoga, mindfullness og meditatión
Lindin hevur framleitt poddvarp-røðina “Bønarskúlin” við Tummasi Jacobsen
Sjálvt um fólk ikki nevna seg kristnan, so vísa nógvar útlendskar kanningar, at næstan øll fólk biðja av og á. Lindin hevur tí framleitt eina poddvarprøð um bøn. Røðin er bygd upp av samrøðum sum Jóhannes Miðskarð hevur við Tummas Jacobsen, sum er kendur sum lovsangsleiðari og talari í samkomuni Filadelfia í Havn.
Fyrsta sendingin snýr seg um hvat bíblian fortelur um bøn. Komið verður inn á, at Gud bjóðar fólki at samtala við seg, – og at henda samskiftiskanal eitur bøn.
Næsta sending snýr seg um hví og hvussu einstaklingar kunnu vera í bøn til Guds.
Triðja sending snýr seg um hvussu fólk kunnu biðja um bøn í felagi - bæði endamál og praksis. Komið verður í hesi røð fyrstu ferð inn á yoga, mindfullness og meditatión.
Fjórða sending snýr seg um andaligan vøkstur og bøn. Tá vit gerast kristin vera vit sett á eina ferð saman við Gudi ímóti himlinum sum endaligt mál. Á ferðini verða vit bjóðaði í eini gongd at líkjast Jesus meir og meir í sinnalagi. Tó skal undirstrikast at sjálvt um vit líkjast Jesus í sinnalagi, varðveit vit okkara unikku persónligheit. Í dag tosa nógv um persónliga menning og nýta tá yoga, mindfulness og mediatión. Bønin verður sett í mótsøgn við hesi trý í hesum partinum.
Poddvarprøðin sum eitur “Bønarskúlin” finst á flestu poddvarp-plattformum, t.d. Spotify.
Somuleiðis er møguligt at hoyra alla røðina her: https://bonarskulin.transistor.fm/episodes
Eisini er møguligt at síggja røðina á youtube: https://youtube.com/playlist?list=PLFK-wxfswk4pM1pI2X4jGc86KN3BxH-Pj


text:
Fyrireikingarnar til komandi Oyggjaleikir á Gibraltar í summar eru væl í gongd, og í morgin og sunnudagin fara íðkarar, sum hava klárað elitukrøvini hjá FÍF, at royna seg í innandura kappingini, Pallas Spelen, í Malmø. Spennandi verður at fylgja gongdini hesar báðar dagarnar.
Ferðalagið fór úr Føroyum tíðliga í morgun og kemur aftur eftir loknar kappingar sunnudagin. Íðkararnir sum er við FÍF eru hesir og luttaka tey í hesum greinum:
Alda S. Lamhauge: 60m og 200m
Elisabet H. Simonsen: 60m, 200m og longdarlop
Teresa F. Bláhamar: 200m og hæddarlop
Bára J. Glerfoss: 60m, 200m, longdarlop og trístøkk
Andreas B. Antoft: 60m, 200m og longdarlop
Lýdia Simonsen: Kúlustoyt
Maria Biskopstø: 400m og 800m
Oddvør Josephsen: 200m, 400m og 800m
Rebekka Fuglø: 800m og 1.500m
Tíðarætlanin sást her: Tíðarætlan Pallas Spelen 2019
Startlistar eru her: Startlistar Pallas Spelen 2019
Úrslit koma her: Úrslit Pallas Spelen 2019
Beinleiðis stroyming verður úr Malmø og leinkjan er her: Beinleiðis stroyming Pallas Spelen 2019
Stroymt verður leygardagin ca. 11.45 – 19.00 og sunnudagin ca. 10.30-16.15.
Umframt omanfyri nevndu íðkarar, so luttaka hesir føroyingar eisini:
Margit W. Frímundsdóttir: 200m og longdarlop
Tummas N. Arge: 800m
Julian Gregersen: 1.500m
Miso Buha: Trístøkk


text:
Sum støðan er nú, er verður tað mett at vera óneyðugt at fara aftur at kanna øll fyri koronu, sum koma til Føroya. Tað sigur Bárður á Steig Nielsen, løgmaður. Undir korona hevur hevur tað verið eitt krav, at øll, sum koma til Føroya, skuldu lata seg kanna fyri koronu, men tað kravið varð tikið av tann 1. september.
Men síðani er korona aftur farið at gera um seg og hesar seinastu dagarnar eru fleiri fólk smittað. Hesar seinastu fimm dagarnar eru yvir 20 fólk smittað við koronu í Førouym og løtuni eru 25 fólk í Føroyum smittað við koronu. Í Løgtinginum í dag hevur Sirið Stenberg, tingkvinna fyri Tjóðveldi, spurt løgmann, um nøkur ætlan er um at taka táttin upp aftur at kanna øll, sum koma til landið. Hon er sannførd um, at tað fyrst og fremst er hetta, sum hevur bjargað okkum so væl undan koronu.
Men løgmaður sigur, at tað er eingin ætlan um tað, tí sum støðan er nú, verður tað ikki mett at vera neyðugt. Hann sigur, at hetta er eftir tilmæli frá farsóttarnevndini og soleiðis, sum støðan er nú, er ætlanin ikki at taka kanningarnar upp aftur. Men tekur ein serlig støða seg upp, eru tey til reiðar at set kravið í gildi aftur. Hann sigur, at ein orsøk til tað er, at nú eru tað so nógv, sum eru koppsett.
Tað er heldur eingin ætlan at taka telefonhjálpina í samband við koronu uppaftur. Hann sigur, at hesa seinastu tíðina hava tað verið fá fólk, sum hava ringt. Nú eru tað serliga tey ungu, sum verða rakt av koronu og í hesum sambandi er neyvt samstarv ímillum heilsumyndugleikarnar og skúlaverkið um, hvussu farast skal fram.
Høgni Hoydal sigur, at kanningarnar við markið hevur verið okkara besta amboð at halda smittuni niðri og tí heldur hann, at tað er púra óskiljandi, at kravið um, at øll, sum koma til landið, skulu lata seg kanna fyri koronu. Men løgmaður heldur, at higartil eru vit, í roynd og veru, sloppin rættiliga snikkaleys burtur úr koronu og at hetta er eitt tilmæli frá serfrøðingunum á økinum.


text:
Tríggjar tær fremstu í fjør. Onkur teirra er aftur millum favorittarnar í ár. F.v. Rebekka, Bjørk og Tórvør.
Týskvøldið 12. juni kl. 18.30 verður FM í 10 km renning á vegi fyriskipað í Runavík. Í ár verður talan um DAF-góðkendan tein og rutu. Heðin og Gutti vóru seinnapartin Grundlógardagin og mátaðu rutuna.
Starturin er nú fluttir til Kiosk Vár. Eins og undanfarin ár verður runnið úteftir til Sjómansheimið, har sneitt verður oman á keiina. Síðan verður runnið inn eftir Gulasteinsvegi og niðan á vegin áraka Føroya Banka, har sneitt verður úteftir aftur. Henda leið skal rennast góðar 9 ferðir. Seinastu ferð koma rennararnir á mál við Sjómansheimið.
Hendan rutan verður vanliga nýtt í Várkappingini, og verður mett at vera ein tann skjótasta 10 km rutan í landinum.
Bert rennarar í umboða eitt felag undir FÍF og sum renna í teirra felagsbúna/litum kunnu gerast føroyameistarar!
Kappast verður í hesum bólkum, ið allir renna 10 km:
– Kvinnur opin bólkur (f. -1996)
– Menn opin bólkur (f. – 1996)
– Kvinnur Veteranar (K45+) f. 1966 ella fyrr
– Menn Veteranar (M45+) f. 1957-1966
– Menn Superveteranar (M55+) f. -1956 ella fyrr
Tilmelding fer fram á www.renn.fo innan týsdagin kl. 12.00. Tilmeldingin liggur nú klár.
Luttøkugjaldið, ið er kr. 50,- verður goldið, tá startnummarið verður avheintað niðanfyri Sjómansheimið kl. 18.00 kappingardagin.


text:
Kyrrutúrur: Latið tykkum í øll regnklæði ...
ÆÐUVÍK/NES: Í bókaverkinum um heimbygd sína, Gjógv, hugleiðir høvundurin, Peter Jacob Sigvardsen einastaðni um tær mongu ymisku gøturnar í bygdini – bygdargøtan, skúlagøtan og aðrar. Summar teirra verða ikki gingnar eins nógv longur, og onkur teirra verður als ikki gingin í dag.
Orð: Snorri Brend/Myndir: Dann Johannesen, Nes.
Í sama viðfangi nevnir hann kirkjugøtuna við Gjógv, og sum hevur verið nógv gingin gjøgnum tíðirnar. Hansara vón er, at hon framvegis fer at verða nógv gingin, so hon ikki fer at hvørva í landslagnum.
Ein onnur av gomlu kirkjugøtunum – og bygdagøtunum, kunnu vit siga – er hon, sum gongur úr Æðuvík og heim til ta 188 ára gomlu kirkjuna á Nesi. Æðuvík er nevniliga í Nes sókn, og tað var tí hagar at fólk leitaðu sær til gudstænastu og aðrar kirkjuligar tænastur.
Í dag hevur Æðuvík eitt missiónshús, sum við millumbilum verður brúkt til gudstænastur og annað. Nú hava øll bil, og kunnu nú einfalt fara av bygdini og í kirkju í grannabygdunum, um ynski er um tað.
Hinvegin var tað júst hesa gomlu kirkjugøtuna millum Æðuvík og Nes, sum gingin var seinasta leygardag – 25. september. Veðrið kundi verið betri, tí tað var regn og ælaveður undir gongutúrinum.
Men, sum ein av ungu luttakarunum so rámandi tekur til:
- Túrurin var avbera góður. Og ja, so løgið tað ljóðar, kom eg at hugsa um orðini í Efesusbrævinum kapittul 6, har Paulus heitir á kirkjuliðið har um at fara í øll herklæði Guds, soleiðis at tey – og vit – kunnu standa ímóti sniðlopum djevulsins.
- Og eg hugsaði faktiskt, at í dag var í øllum førum neyðugt at lata seg í øll regnklæði okkara, um vit altso skuldu standa okkum ímóti regninum, sigur hesin ungi nesmaðurin, Dann Johannesen við bros á kinn.
GANGA – IKKI HUGSA
Vanligt er, at tá fólk fara gongutúr í fjall og haga, so verður óført prátað um ymisk viðurskifti, soleiðis at túrurin ikki kennist ov drúgvur.
Hesaferð var túrurin tó skipaður øðrvísi – í roynd og veru var hann í tøgn. Lagt var nevniliga upp til, at her var talan um ein túr í kvirru – ein kyrrutúr - har høvið var til bøn, djúphugsni og ansni fyri náttúruni.
Dentur var somuleiðis lagdur á, at allar fartelefonirnar skuldu verða í lummunum henda lítla tíman, ið túrurin vardi.
- Eg haldi, at tað var super lekkurt soleiðis at ganga ein túr í náttúruni, uttan at hugsa nakað serligt, var ein onnur viðmerking um túrin.
Kyrrutúrurin byrjaði frá missiónshúsinum í Æðuvík klokkan 18.30, og nakað seinni vóru tey øll komin heim í Nes kirkju. Her var gjørligt at fara í tann nýggja prestagarðin at lata seg í annan fótbúna og gera seg kláran til gudstænastuna, sum byrjaði í Nes kirkju klokkan 20. Sóknarpresturin, Ovi Brim hevði somuleiðis eina andakt fyri teimum her. Síðani var tíð at fara oman í Nes kirkju til eina gudstænastu, sum var skipað saman við ungum fólki, og hevði tískil ein ungdómsdám.
ÁHUGI FYRI TÍ GAMLA
Við tær vanligu gudstænasturnar verður orglið brúkt at spæla undir sálmasangin. Men hetta kvøldið vóru tað ístaðin klaver og guitari, sum høvdu henda leiklutin.
Ovi Brim greiðir frá, at tey sungu bara sálmar við hesa gudstænastuna, sum hevði ”eitt lætt úttrykk”, sum hann málber seg. Kortini savnaði hon bæði ung og gomul undir Guds orði.
Tað var tó eitt einstakt, sum breyt munandi frá eini vanligari gudstænastu: Tað var, tá Ovi Brim intervjúaði Ólav Magnussen, har hann greiddi frá ymiskum í hesi gomlu kirkjuni, sum er frá 1843.
Ólavur er av klokkaraætt, og er í roynd og veru sjeyndi maður í beinari linju, sum hevur verið klokkari í kirkjuni á Nesi. Hann hevur verið fastur klokkari í júst 45 ár – frá 1976 í teirri gomlu kirkjuni, og síðani 1994 í Fríðrikskirkjuni.
Undir hesi samrøðuni fingu tey, ið vóru til ungdómsgudstænastuna, stutt at vita um kirkjuna og teir gripir sum har eru.
- Við hesum ynsktu vit at vekja ein ans hjá teimum ungu fyri kirkjusøgu, eins og vit vísa eyðmýkd og takksemi fyri tí, sum tey gomlu løgdu fyri dagin og løgdu í okkum yngru, sigur prestur.
Sigast má, at henda samrøðan fall væl í lag hjá teimum ungu, tí fleiri teirra steðgaðu á aftaná gudstænastuna, og bæði hugdu runt og spurdu um hetta ymiska í kirkjuni.
- Hetta verður heilt víst gjørt aftur, sigur Ovi Brim. - Og verður veðrið betri, so vænti eg at fleiri koma við næstu ferð.
Ein annar møguleiki er at byrja ein slíkan túr í Leirvík, og síðani fara upp til ta gomlu kirkjuna í Gøtu.


text:
Tannlækni
Brandur Joensen hevur kommunalu barna- og ungdómstannrøktina í Kvívíkar kommunu um hendi.
Bústaður
Garðatúni 12
Vestmanna
Tlf. 424167
Um tannrøktina
Børn eru til regluligar kanningar frá uml. 2 ½ ára aldri til og við 10. flokki.
Skúlatannlæknaskipanin fevnir um tannrøkt, kunning um tannrøkt og tannheilsu hjá børnum eins og tannlæknaviðgerð. Børnini koma til kanning eina ferð um árið og annars eftir tørvi.
Uttanfyri vanliga arbeiðstíð
Um barn hevur tørv á tannlæknaviðgerð uttanfyri vanliga arbeiðstíð, eiga foreldur barnsins at ringja til tannlæknan á tlf. 424167. Í skúlafrítíðum verður verður hugt regluliga eftir nummarvísaranum.


text:
Hanus, Kim og Sámal syngja við
Tríggir profilar í føroyskum tónleiki eru nú til reiðar til Summar Festivalin.
Tað verður lagt upp til stórar framførslur og minniligar syngið-við løtur á Torginum á Summar Festivalinum.
Í dag kann Summar Festivalurin kunngera, at Hanus G. Johansen, Sámal Ravnsfjall og Kim Hansen fara at hava framførslur á útipallinum á Torginum.
Hanus G. Johansen spældi á teimum fyrstu tíggju Summar Festivalunum. Í fjør var Hanus ikki við, men nú er hann aftur til reiðar at verða við á landsins størsta tónleikatiltaki. Summar Festivalurin fegnast stórliga um, at Hanus nú verður viðaftur á festivalinum í hansara heimstaði.
Sámal Ravnsfjall hevur luttikið á fleiri Summar Festivalum, og í ár fer hann at seta punktum fyri fríggjakvøldinum við framførslu á Torginum.
Kim Hansen er ein góður vinur hjá Summar Festivalinum, og hann má sum solistur ella tónleikari hava verið við á teimum flestu Summar Festivalunum síðani 2004. Í ár fer Kim Hansen at hava framførslu sum solistur á Torginum.
Summar Festivalurin verður hildin í døgunum frá 6. til 8. august. Mikukvøldið á midnátt endar netsølan av vikuskiftispassum.


text:
OK, til tann sum ikki veit av tí, so er nokk so nógv áhugavert komið undan kavi, seinasta mánaðin. SVF hevur í báðum ítróttarsendingum hesa vikuna borið smátíðindi um svimjarar sum hava skift felag, Dimma hevur skrivað okkurt, og tað er eisini hent ymiskt áhugavert hvat venjarum viðvíkur.
3-2 fortaldi mánadagin at Elspa Mørkøre sambært Dimmalætting er flutt til Danmarkar at venja við West Swim Esbjerg, sum er eitt av teimum allarbestu svimjifeløgunum í Danmark. Og í gjár hóskvøld vistu tey at siga, at Kári á Høvdanum er fluttur til Klaksvíkar at venja við Ægir, nú eftir at samstarvið millum FS og Ægir er hildið uppat. Kári hevur annars kappast fyri FS í føroyskum høpi, seinastu árini.
VS og TS eru sum kunnugt sligin saman í Suðuroyar Svimjifelag, við Jón Bjarnasyni sum høvuðsvenjara. Søren Olsen er nú venjari hjá Reka, og í Havn sær tað út til at nýggi fyrstaliðsvenjarin eitur Eivind Eysturoy. Johan Martin Poulsen er høvuðsvenjari í Klaksvík, og á Toftum er undirritaði komin uppí aftur fyrstaliðsarbeiðið, at hjálpa Rúna Gaardbo.
Og har er sikkurt nógv annað áhugavert hent, sum eg annaðhvørt ikki havi fingið við, ella sum vit fyrst frætta alment um í Klaksvík í morgin, tá ið fyrsta stevna í svimjiárinum 2007/2008 byrjar. Eg veit um minst éin av teimum ‘stóru’ svimjarunum sum ikki er byrjaður enn, og hin vegin hevur kanska onkur annar fingið blóð uppá tonnina, nú SSF lokkar við uttanlanda stevnum og NJM á heimabana.


text:
Her er yvirlit yvir tær tíggju mest lisnu greinarnar á Nudlum í 2013. Umframt greinarnar, er forsíðan nógv mest vitjaða síðan, meðan menupunktið “Handan Nudlar” eisini er væl vitjað, og hevði sloppið á eitt 5. pláss á listanum, um hetta var ein grein.
Mest lisna greinin er “Um hatta famøsa kjakið”, har eg viðgjørdi sjónvarpskjak millum løgmann og Høgna Hoydal. Eitt kjak, ið hevði við sær, at verturin Liljan Weihe fekk nógvar ákoyringar. Henda grein er lisin tvær ferðir so ofta, sum næsta greinin á listanum, greinin um The Galaxy 11 “Áhugaverd og stórsligin fótbólts lýsingarherferð”.
1. Um hatta famøsa kjakið
4. september, viðmerking til at Liljan Weihe var fyri nógvum ákoyringum í sambandi við at løgmaður fór sera barnsliga fram í sjónvarpskjaki við Høgna Hoydal.
2. Áhugaverd og stórsligin fótbólts lýsingarherferð
20. oktober, grein um The Galaxy 11 átakið hjá Samsung, ið fór av bakkastokki við at hettuklæddir persónar vístu seg á leikvøllum kring heimin.
3. Stjelur B36 bóltar frá børnum?
4. mai, um tá sonur mín fann sín bólt inni í B36 Húsinum, og sá at onkur hevði teknað útyvir hansara navn og telefonnummar-
4. Juventus Føroyar er Føroyameistari í fjepparafótbólti
22. juni, frásøgn frá Føroyameistaraheitinum fyri fjepparafeløg.
5. Løgmaður hevur reinsað Kára P. Højgaard
31. august hugleiðing um enn ein Facebookstatus hjá løgmanni. Har hann kallaði spurnartekini, ið vórðu sett við tunnilsmálið hjá Kára P. Højgaard fyri eina ljóta heksajakt.
6. AVDÚKING – Havnin fingið superhetju
5. juli, grein í sambandi við herverkini á listaverk í Havn og um mannin, ið skuldi bjarga okkum.
7. Eru fólkafloksmenn tápuligir ella bandittar?
25. juni, hugleiðing ein av fyrstu døgunum í tunnilsmálinum, tá Jákup Mikkelsen úr Fólkaflokkinum, uttan eitt einasta skilagott argument, um hví tað var skilagott at velja privatu loysnina, royndi at halda fast í tí privatu loysnini.
8. Ikki øll duga at elska sín næsta
23. mars, hugleiðing í sambandi við at LGBT Føroyar hevði givið løgtingslimum bókina “Hin stóra bókin um familjur”, og Bill Justinussen, boðaði frá, at hann vildi virka fyri, at bókin ikki skuldi blíva brúkt á stovnum í Føroyum.
9. Guð segði tað so væl nú ein dagin
3. desember, hugleiðing um, at Kaj Leo Holm Johannesen hótti samgongutinglimir at atkvøða ímóti líkarætti til samkynd.
10. Átti man at takka Kaj Leo?
14. september, tá Kaj Leo við málsøkjabýtinum brynjaði Fólkaflokkin alvorliga upp til komandi løgtingsval.


text:
Landbúnaður
Landbúnaður er at velta grøði til matna ella fóður og at hava alidjór. Haðan fæst t.d. egg, ull, kjøt og mjólk. Landbúnaður hevur alstóran týdning fyri heimsins fólk. Tey fleiri enn 6,9 mia. fólkini skulu hava mat, og landbúnaðurin gevur nógvum fólki arbeiði. Nútímans landbúnaður krevur nútímans amboð og maskinur at bera seg fíggjarliga. Har skal verða pløgt, harvað, sátt, og seinni sprænt fyri skordjórum og soppum, og at enda skal verða heystað, alt verður gjørt við maskinum.
Fyrr vóru ross nýtt at draga amboð, og á gørðunum vóru húskallar og arbeiðskonur. Nú koyrir bóndin sjálvur traktorin. Um heystið verður akurin skorin við stórum maskinum, tær treskja beinanvegin. Nú á døgum er umráðandi at vinna so nógv sum til ber av landinum. Neyt standa inni alt árið, hønur eru í alt ov smáum búrum, og kálvar fáa bara okkurt serligt at eta, og kjøtið skal hava ávísan lit. Nógv eru ónøgd við ta viðferð, djórini fáa, og sumstaðni er landbúnaðurin komin í ringt orð. Men vanligast er, at djórini verða væl viðfarin.
Øll grøði, vit velta, er ættað undan villum plantum. Í nógv túsund ár eru fræ úr teimum bestu platunum vald burturúr. Til dømis er serstakt maltbygg, sum er serliga væl egnað til ølbrygging. Í Amerika er komið fram til serligt hveitislag, sum stendur ímóti skordjórum og soppum, og sum eisini fruktar væl. Nógvir bøndur reka landbúnað eftir natúrligum reglum. Teir fara ikki so ofta um jørðina ella spræna fyri skaðadjórum. Heldur brúka teir natúrlig tøð enn handilstøð. Fruktin av slíkari jørð er ofta dýrari, men mong halda hana vera sunnari.
Nógvastaðni í heiminum eru týðandi mentanir sprotnar úr landbúnaðinum í áardølum; til dømis. tann sumeriska mentanin, ið verður hildin at vera tann elsta hámentanin í søguni. Sumeriska fólkið livdi fyri meira enn 4000 árum síðani í Mesopotamia við áirnar Evfrat og Tigris í tí landinum, sum nú eitur Irak. Indusdalurin í landinum, sum nú eitur Pakistan, er eitt annað dømi um eitt øki, har fólk hava livað av framkomnum landbúnaði í nógv túsund ár.
Landbúnaður í Føroyum[rætta | rætta wikitekst]
Landbúnaðurin hevur hesi seinnu árini aftur fingið størri týdning. Nógv er velt upp úr nýggjum, og fleiri tíðarhóskandi fjós eru bygd. Í Føroyum eru umleið 70 000 áseyðir og 1200 neyt. Undan hesum 1200 neytunum fæst øll mjólkin, ið neyðug er. 400 festibøndur sita við uml. helvtini av jørðini, og umleið 5000 óðalsmenn eiga hina helvtina. Stórur partur av innangarðsjørðini er traðarbrúk.
Seyðahaldið er uttan iva tann greinin innan landbúnaðin í Føroyum, sum hevur størsta áhugan hjá føroyingum. Í Føroyum broyttist landbúnaðurin lítið fram at 20. øld. Bøndurnir vildu treyðugt taka við nýggjum og hildu seg til gamlar og mannkrevjandi arbeiðshættir. Vend kom í, tá ið ungu menninir seinast í 19. øld fóru til skips heldur enn at vera húskallar. Ráðgevi varð settur í 1885, og í 1892 varð skipað fyri royndarbrúki í Kirkjubø. Í 1908 verður Meiaríið í Havn bygt. Í 1919 kom dýralækni og í 1921 kom royndarstøð.


text:
Reglugerð
Dagstovnurin á Strondum er ein kommunalur stovnur, góðkendur við heimild í løgtingslóg um dagstovnar og dagrøkt nr. 67 frá 10. mai 2000, seinast broytt við løgtingslóg nr. 38 frá 9. mai 2006.
Reglugerð fyri dagstovnin
§ 1. Kommunalur stovnur
Dagstovnurin á Strondum er ein kommunalur stovnur, góðkendur við heimild í løgtingslóg um dagstovnar og dagrøkt nr. 67 frá 10. mai 2000, seinast broytt við løgtingslóg nr. 38 frá 9. mai 2006.
§ 2. Endamál stovnsins
Stk. 1. Endamál stovnsins er gerandisdagar í dagtímunum at hava umsorgan fyri, menna og menta børnum í aldrinum frá 6 mánaðir til og við 2. flokk, ið hava bústað í Sjóvar kommunu. Stovnurin verður rikin í einum kristnum anda, í tryggum umhvørvi og á námsfrøðiligan fullgóðan hátt.
Stk. 2. Javnstillað við 1. stk., er endamál stovnsins at samskipa tiltøk fyri børn, sum av fysiskum, sálarligum og sosialum orsøkum hava tørv fyri meiri stuðli enn tí, sum heimið megnar at geva.
§ 3. Foreldraráð
Stk. 1. Fyri stovnin skal veljast eitt foreldraráð, sum skal verða bindilið millum foreldur og stovn. Ráðið skal á ein positivan hátt arbeiða fyri at bøta og styrkja um samstarvið millum foreldrini, stovnin og kommununa.
Stk. 2. Leiðarin tekur stig til, at eitt ráð verður sett. Í ráðnum skulu vera 3 – 5 limir, sum verða valdir fyri tvey ár. Fyri hvønn lim verður ein varalimur valdur.
Stk. 3. Ráðið skal verða umboðað av foreldrum, sum hava børn á stovninum.
Stk. 4. Kommunan ger viðtøkur fyri virksemi ráðsins.
§ 4. Setanarviðurskifti og uppgávubýti
Stk. 1. Til tess at røkja dagligu leiðslu stovnsins, setir kommunan ein leiðara og ein varðaleiðara við námsfrøðiligari útbúgving. Setanarbólkur við dagstovnaleiðaranum, varaleiðaranum, álitisfólkinum og formanninum, ella øðrum umboði í Trivnaðarnevndini, setir fólk í starv og sigur fólk úr starvi. Størvini skulu lýsast leys alment. Fólk, ið verða sett í starv eftir hesi reglugerð, verða lønt sambært sáttmála millum Kommunala Arbeiðsgevarafelag Føroya og avvarðandi yrkisfelag.
Stk. 2. Stovnurin er opin í dagtímunum mánadag til fríggjadag, men kommunan kann eftir tilmæli frá barnaverndarnevndini geva loyvi til, at stovnurin kann hava opið alt samdøgrið ella í vikuskiftunum sambært § 3, stk. 2 í løgtingslóg nr. 67 frá 10. mai 2000, seinast broytt við løgtingslóg nr. 45 frá 30. apríl 2018, um dagstovnar og dagrøkt.
Leiðarin skal hava boð innan 1. mai, nær barnið skal í summarfrí. Barnið skal hava frí minst 4 vikur um árið, harav 3 vikur er samanhangandi um summari og ein vika um veturin.
Stk. 3. Leiðarin hevur ábyrgdina av námsfrøðiligu leiðslu stovnsins og stendur fyri dagliga rakstrinum í samstarvi við kommununa.
Stk. 4. Sjóvar kommuna ger upptøkureglur, sum skulu góðkennast av landsstýrismanninum sambært § 4, stk. 2 í løgtingslóg nr. 67 frá 10 mai 2000, seinast broytt við løgtingslóg nr. 45 frá 30. apríl 2018, um dagstovnar og dagrøkt.
Stk. 5. Leiðarin hevur ábyrgdina av, at gjaldið, ið foreldrini skulu lata, verður kravt og førir leiðarin í samstarvi við annað starvsfólk hjáverðubók, har tað hvønn dag verður sagt frá, hvørji børn eru komin.
Stk. 6. Leiðarin førir høvuðsbók við upplýsingum um tey børn, ið eru upptikin á stovninum, navn teirra og aldur, foreldur/verji, og hvussu leingi tey vóru á stovninum og um orsøkina til, at tey fóru av stovninum.
Stk. 7. Leiðarin skipar fyri arbeiðsætlanum, frítíðarætlanum, sjúkraseðlum o.s.fr.. Uppsøgn av starvsfólki verður framd í tráð við tær til eina og hvørja tíð galdandi reglur.
Stk. 8. Leiðarin hevur ábyrgdina av, at óregluligar avgerðir ikki verða tiknar á stovninum. Um kommunan tekur avgerð, ið eftir uppfatan leiðarans er í stríð við galdandi reglur so sum sáttmáli o.t., hevur leiðarin skyldu til at boða kommununi frá hesum. Um kommunan ikki er samd við leiðaranum hesum viðvíkjandi, kann avgerð kommununnar kærast til Almannamálaráðið.
Stk. 9. Er talan um størri útveganir, fer keypið fram eftir, at tilboð eru fingin til vega og løgd fyri kommunustýrið til støðutakan.
Stk. 10. Er talan um størri útreiðslur, sum ikki eru innan fyri góðkendu fíggjarætlan, skulu útreiðslurnar ikki berast uttan góðkenning frá Sjóvar kommunu.
§ 5. Fíggjarætlan
Tað áliggur leiðaranum, saman við kommunalu fyrisitingini, at gera uppskot til fíggjarætlan, sum verður løgd fyri kommunustýrið til viðmerkingar og góðkenningar. Kommunan velur ríkisgóðkendan ella skrásettan grannskoðara fyri stovnin.
§ 6. Uppsagnargrund
Stk. 1. Um eftirstøðan fyri at hava barn á stovninum fer upp um 3. mánaðir, kann stovnurin avgera at siga plássið upp.
Stk. 2. Um barn er á bíðilista, hvørs tørvur verður mettur hægri enn tørvurin hjá upptiknum barni, er tað ikki uppsagnargrund.
§ 7. Kommunustýrið fyri Sjóvar kommunu kann broyta hesa reglugerð.
Reglugerðin er góðkend av kommunustýrinum fyri Sjóvar kommunu tann 29.09.2010.


text:
Sukursjúka
Diabetes mellitus stavar úr griskum, og merkir: ”Hunangur, sum rennur beinleiðis ígjøgnum.” Navnið hevur sín uppruna í, at sukursjúklingar við høgum blóðsukri, skilja út sukur gjøgnum landið. Diabetes kallast eisini sukursjúka og finst bæði sum týpa 1 og týpa 2.
Insulin er eitt hormon sum verður skapa í brisinum. Insulin er neyðugt, fyri at kyknur í kroppinum kunna upptaka glukosu frá matinum vit eta. Um brisið ikki framleiðir nóg nógv insulin, økist mongdin av glukosu í blóðinum. Hetta ber við sær sjúkueyðkennir og sukur skilist út gjøgnum landið.
Flokking[rætta | rætta wikitekst]
Týpa 1[rætta | rætta wikitekst]
Tá ein hevur týpu 1 sukursjúku, eru tær kyknur sum framleiða insulin (beta-kyknurnar) heilt ella lutvíst oyðilagdar. Oyðileggingin kemst av einari autoimmunari reaktión, tvs. at kroppurin skapar andevnir ímóti sínum egnu kyknum og oyðileggur tær. Orsøkin er, at immunskipanin uppfatar betakyknurnar fremmandar og tessvegna oyðileggur tær. Týpa 1 sukursjúka er tískil ein autoimmun sjúka.
Vanliga metur man, at ein hevur týpu 1 sukursjúku um insulin framleiðslan fer undir 10-20 % av tí vanliga. Av tí at týpa 1 sukursjúklingar ikki framleiða nóg mikið insulin sjálvir, eru teir noyddir at innsproyta insulin fleiri ferðir dagliga. Vanliga fáa týpu 1 sukursjúklingar staðfest sjúkuna sum barn ella tannáringar. Enn vita vit ikki hvat útloysir sjúkuna og hon kann tí ikki fyribyrgjast. Uml. 5-10 % av sukursjúklingum hava týpu 1 sukursjúku.
Týpa 2[rætta | rætta wikitekst]
Tá ein hevur týpu 2 sukursjúku eru kyknurnar minni viðkvæmar fyri insulin. Tað vil siga, at persónurin er insulin-mótstøðuførur. Kyknurnar kunna ikki upptaka glukosu frá blóðinum og fyri at bøta um hetta framleiðir brisið enn meir insulin. Sum tíðin gongur verða kyknurnar eisini mótstøðuførar fyri øktu mongdina. Brisið verður fyrilagst og minkar um insulin framleiðsluna.
Vanliga fáa týpu 2 sukursjúklingar staðfest sjúkuna sum vaksin. Sjúkan verður vanliga útloyst orsaka av ósunnum lívstíli og hon kann tí fyribyrgjast. Uml. 80 % av sukursjúklingum hava týpu 2 sukursjúku.
Týpa 1½[rætta | rætta wikitekst]
Týpa 1½ sukursjúkan verður vanliga staðfest vaksnum og kallast eisini LADA (stytting fyri 'latent autoimmune diabetes of adulthood'). Eins og týpa 1 er hetta ein autoimmun sjúka, har kroppurin oyðileggur sínar egnu insulin-framleiðandi kyknur. Enn vita vit ikki hvat útloysir sjúkuna og hon kann tí ikki fyribyrgjast. Uml. 5-10 % av sukursjúklingum hava týpu 1½ sukursjúku.
Tá ein hevur týpu 1½ sukursjúku niðurbrótast tær insulin-framleiðandi kyknurnar seinni enn við týpu 1. Vanliga yvir fleiri ár. Líðandi byrjar sjúklingurin at uppliva sjúkueyðkennir, t.d. verður tystur, vil ofta á ves og lættnar í vekt. Av tí at sjúkueyðkennini koma líðandi og oftast verða staðfestar eftir 30 ára aldurin, verður týpa 1½ ofta mistikin fyri týpu 2. Týpa 1½ sukursjúkan verður avgjørd gjøgnum eina einfalda blóðroynd, har kannað verður fyri ávís evnir í blóðinum.
Graviditets-sukursjúka[rætta | rætta wikitekst]
Graviditets-sukursjúka er sukursjúka sum íkemur tá kvinna er við barn. Uml. 1500 kvinnur fáa hesa sukursjúku um árið í Danmark. Oftast útloysist hendan sukursjúkan orsaka av yvirvekt, men tó ikki altíð.
Eins og við týpu 2 sukursjúku eru kyknurnar insulin-mótstøðuførar. Sjúkan verður viðgjørd við einum sunnum lívstíli og í summum førum eisini við insulin. Tað er sera umráðandi at blóðsukri liggur so nær tí vanliga sum møguligt, fyri ikki at skaða fostrið. Sjúkan hvørvur vanliga eftir barnsburðin.


text:
Vit nýta cookies
Hvat eru cookies?
Cookies og tílík tøkni eru lítil tekstbrot ella kotur, sum ofta innibera eina einstaka greiningarkotu. Tá ið tú vitjar eina heimasíðu ella brúkar eina app, spyr ein telda tína teldu ella tóleind um loyvi til at goyma hesa fílu á tíni teldu ella tóleind og haðani fáa atgongd til upplýsingar. Upplýsingar savnaðar gjøgnum cookies og tílíka tøkni kunnu innibera vitjanartíð, og hvussu heimasíðan ella appin varð nýtt.
Hví brúka vit cookies?
Cookies gera, at tú verður verandi innritað/ur á einum online-handli, vørurnar verða verandi í kurvini, tú kanst keypa trygt, og at heimasíðan virkar, sum hon skal. Cookies gera eisini, at vit síggja, hvussu heimasíðan verður brúkt, og hvussu vit kunnu betra hana. Harumframt, alt eftir hvat tú vilt, kunnu okkara cookies gera, at tú sært lýsingar, sum hóska til tíni áhugamál.
Hvørji sløg av cookies brúka vit?
Neyðugar cookies
Hesar cookies eru neyðugar, skal heimasíðan rigga væl. Dømi um gerðir, sum bert kunnu fara fram, um hesar cookies verða nýttar:
- Goym vørur í kurvini, tá tú keypir á netinum
- Goym cookie-preferansur fyri hesa heimasíðu
- Goym vald mál
- Rita inn á okkara portal. Vit noyðast at kanna eftir, hvørt tú hevur ritað inn.
Hagtøl
Hesar cookies verða brúktar til at savna saman hagtøl um, hvussu okkara heimasíða verður brúkt – sokallaðar greinandi cookies. Vit brúka hesar dátur fyri at betra um heimasíðuna.
Virkisførar cookies
Hesar cookies gera, at heimasíðuvitjanin er betri. Okkara heimasíða ella aðrir tænastuveitarar kunnu seta hesar cookies. Dømi um virkisføri, ið, tó ikki við vissu, kann verða gjørt virkið, tá ið tú góðkennir hendan partin:
- Live kjatt-tænastur
- Online-sjónbond
- Deil-knøttir á sosialum miðlum
- Innritan á okkara heimasíðu umvegis sosialar miðlar
Lýsingar / sporandi cookies
Hesar cookies verða settar av øðrum tænastuveitarum og verða brúktar til at profilera og spora dátur tvørtur um nógvar heimasíður. Góðkennir tú hesar cookies, kann tað vera, at vit vísa tær lýsingar á øðrum heimasíðum, grundað á tín brúkara og tíni áhugamál.
Hesar cookies goyma eisini dátur um, hvussu nógv vitjandi hava sæð ella trýst á okkara lýsingar til tess at betra um lýsingaátøk.


text:
PS: Eri væl greið yvir, at vit í Føroyum mugu leggja upp fyri og operera við einum serligum og útvíðkaðum professionalismuhugtaki, men rúm og stuðul til semiprofessionela praksis má ikki forða fyri heilprofessionellum hugburði innan stuðulsskipanina.
Wednesday, January 29, 2014
LISTASTUÐUL - Ein spurningur um at taka listina í álvara
Ikki kann sigast annað enn, at Inger Smærup Sørensen fekk aftursvar, tá hon fyri kortum sóknaðist eftir nýggjum kjaki um listastuðulin frá Mentanargrunni Landsins. Tíverri haldi eg ikki, at kjakið higartil hevur víst seg at vera serliga nýhugsað, tí vit hava hoyrt tað mesta fyrr. Í nógvum førum verður argumenterað út frá einum ella øðrum dreymascenario um markleysar resursir. Tað eru tær ikki og tær eiga heldur ikki at vera markleysar, sjálvt um tær kundu verið heldur størri enn tær eru beint nú. Veitingin kann væl hækkast. Sum nú er verða 2,9 mió krónur árliga brúktar til starvsløn, tað er umleið 110 mánaðar. 1 stk trý ára starvsløn vigar tungt, tí tað snýr seg um ein triðing av samlaðu veitingini. Eg havi sjálv argumenterað fyri færri og størri starvslønum, men eitt er vist og tað er, at ein triðingur av samlaðu starvslønarveitingini bert kann latast serstakliga dugnaligum listafólkum. Í dag í Radaranum í Kringvarpsútvarpinum verður kjak um Mentanargrunnin og vónandi hoyrist okkurt nýtt. Her er nøkur uppáhald í kjakinum sett upp grein fyri grein við svarum, og vit byrja við einum gomlum travara.
UPPÁHALD: Lat falla hvat ikki kann standa sjálvt - hví skulu vit yvirhøvur hava listastuðul?
SVAR: Tí at listastuðulin er (ella eigur at vera) ein samfelagsíløga, sum er prógvað at hava alstórt gagn uppá sikt í øllum nútíðar samfelagum.
UPPÁHALD: Starvslønirnar eru ein katastrofa í ár, tí játtanin er pettað sundur í tíðarskeið, sum eru alt ov stutt til at fáa nakað munagott burturúr.
SVAR: Í so fall er talan um eina langtíðargølu. Talið av starvslønarmóttakarum var í 2013 38. Talið svingar eitt sindur, í 2008 fingu 42 starvsløn og fyri tíggju árum síðani í 2014 fingu 23 starvsløn. Tey árini, tá fá hava fingið starvsøn, sæst eitt lyndi til at latið verður longri starvslønir.
UPPÁHALD: Starvslønirnar eru uppetnar av kórum, sum standa og gapa.
SVAR: Nei! Ikki ein starvsløn er mær vitandi farin til nakað kór. Kórini standa og sita í skúlastovum og kirkjum kring alt landið og syngja hvørja viku, tey venja, taka lut í Nýggjárskonsertini og í Ólavsøkusangi t.d. uttan at nakar kórsangari nakrantíð fær eitt oyra burturúr, tað gera tey, tí tey elska at syngja. Onkuntíð fara kór uttanlandsferðir, tá fáa tey til tíðir stuðul eins og tey eiga at fáa, men tað er úr tí partinum av mentanargrunninum, sum ikki fer til starvslønir, og sum verður latin til tiltøk osfr.
UPPÁHALD: Inntøkujavning av mentanarstarvslønum er at snobba niðureftir og tryggja, at hálønt ongantíð fara at søkja starvsløn
SVAR: Hetta er møguliga rætt, undirritaða hevur sjálv fingið starvsløn í 1 mánaða og 2 mánaða og hevur tá tikið frí frá arbeiði fyri at skriva. Var starvslønin inntøkujavnað í mun til árslønina, hevði eg ikki fingið starvsløn. Hinvegin mugu tílík undantøk kunnu lata seg gera í eini neyðugari umskipan, t.d. kunnu sovorðin sum eg fáa honorar úr áðurnevnda "tiltakskassanum".
UPPÁHALD: Mentanarstarvslønirnar skulu ikki inntøkujavnast ella administrerast meira enn tær eru frammanundan. At fáast við list og mentan er undirskotsvirkemi, ið ofta inniber frívilligt arbeiði, sum verður gjørt í ferium og vikuskiftum og tí má bera til at fáa starvsløn samstundis sum mann fær sína egnu løn.
SVAR: Eitt sera óprofessionelt sjónarmið, sum heldur fast í, at lista- og mentanararbeiði er á áhugastøði. Frívilligt arbeiði kanst tú onga løtu roknað við at fáa lønt, tí tað er sjálvboðið.
UPPÁHALD: Nevndin í Mentanargrunni Føroya er ikki før fyri at meta um umsóknirnar, tí meginparturin av nevndarlimunum ikki hevur serfrøðiliga vitan um list.
SVAR: Í løtuni er formaðurin løgfrøðingur og harumframt er ein samfelagsfrøðingur í nevndini, umframt listfrøðing, tónleikafrøðing og tónleikara. Serfrøðin kann optimerast í einum listaráði, so at øll listasløgini eru umboðað. Sjálvandi skal nevndin vera mannað við listafakfólkum, tað sigur seg sjálvt. Hevði nakar funnið uppá at sett ein listfrøðing at leiða eina løgfrøðiliga nevnd?
UPPÁHALD: Starvslønir skulu vera opnar sum nú at søkja hjá øllum. At brúka eitt smalari listahugtak viðvíkjandi starvslønum er ódemokratiskt og drepandi fyri áhugalistina.
PS: Eri væl greið yvir, at vit í Føroyum mugu leggja upp fyri og operera við einum serligum og útvíðkaðum professionalismuhugtaki, men rúm og stuðul til semiprofessionela praksis má ikki forða fyri heilprofessionellum hugburði innan stuðulsskipanina.
(KP)
Posted by Listin at 9:08 AM


text:
Maria Stuart
Maria Stuart (á enskum Mary, Queen of Scots; fødd sum Mary Stewart tann 8. desember 1542 í Linlithgow Palace, deyð 8. februar 1587 í Fotheringhay Castle, Northamptonshire) var drotning í Skotlandi frá 14. desember 1542 til 24. juli 1567.
Hon var dóttir Jákup V av Skotlandi (1512-1542) og Mariu av Guise (1515-1560). Harafturat var hon langabbadóttir Henrik VII av Onglandi. Maria Stuart var uppald í katólskari trúgv. Tá faðirin knappliga doyði, gjørdist Maria skotadrotning bert nakrar fáar dagar eftir at hon varð fødd.[1]
Lívsleið[rætta | rætta wikitekst]
Hjúnabond[rætta | rætta wikitekst]
Maria var gift tríggjar ferðir. Fyrsti maður var franski trónarvingin sum æt Frans. Tey giftust tann 24. apríl 1558. Hesin trónarvingin gjørdist franskur kongur undir navninum Frans II tann 10. juli 1559; hann doyði tó árið eftir. Konan hevur sostatt verið drotning av Frankaríki frá 1559 til 1560.
Maria Stuart vendi aftur til Skotlands.
Í 1565 gifti hon seg í Holyroodhouse við Henry Stuart, betur kendur sum Lord Darnley. Árið eftir átti hon Jákup, fyrsta barnið hjá Darnley og henni, í juni 1566.
Í februar 1567 hendi ein ógvuslig spreinging í Kirk o’Field-kleystrinum, sum tá var fyribils bústaðurin hjá Darnley í Edinburgh. Darnley varð seinni funnin deyður. Hann lá í urtagarðinum, nakin og uttan nakrar sjónligar skaðar á kroppinum. James Hepburn, 4th Earl of Bothwell var mistonkt fyri at hava dripið Darnley, men hann varð fríkendur frá øllum ákærum tann 12. apríl.
Nakrar vikur seinni, tann 15. mai 1567, giftust Maria og Bothwell í Edinburgh.
Mong fólk í Skotlandi vóru tó illgrunasom og ónøgd. Umleið tveir mánaðir seinni, tann 24. juli 1567, varð Maria tvungin til at leggja frá sær sum drotning. Tíðliga í mai 1568 valdi hon at flýggja til Onglands, men Elisabet drotning var eisini illgrunasom, tí Maria noktaði at viðurkenna Edinburgh-sáttmálan. Tann 19. mai gav enska drotningin boð um at handtaka hana.
Húsavarðhald og deyði[rætta | rætta wikitekst]
Í næstan 20 ár, frá 1568 til 1587, varð Maria Stuart sett í húsavarðhald í ymiskum støðum í Onglandi. Umsíðir varð hon dømd sek í svikagerð í sambandi við Babington-samansvørjingini. Hon varð tikin av døgum við hálshøgging tann 8. februar 1587.[2]
Ættin[rætta | rætta wikitekst]
Jákup Stuart, barnið hjá Darnley og henni, gjørdist tó seinni kongur í Skotlandi sum Jákup VI (1567-1625) og kongur í Onglandi og Írlandi sum Jákup I (1603-1625).
Slóðir úteftir[rætta | rætta wikitekst]
- Ævisøga: "Mary, Queen of Scots". 2012-08-05. Talgilda eintakið, gjørt eftir tí talgilda frumeintakinum , varð goymt í skjalasavni á netinum tann 2012-08-05. http://archive.today/cDb1. History of the Monarchy - The Stewarts, royal.gov.uk (enskt)
- Mary, Queen of Scots (1542-1587), Reigned 1542-67, npg.org.uk (enskt)
- Mary 1. af Skotland, gravsted.dk (danskt)
Keldur[rætta | rætta wikitekst]
- ↑ Mary, Queen of Scots, royal.gov.uk
- ↑ Mary, Queen of Scots, royal.gov.uk


text:
Í áðni greiddu vit frá, at størsta alifyritøkan í landinum, Bakkafrost, hevur fordømt springaradrápið á Skálafjørðinum í eini almennari fráboðan, sum er á enskum.
Og beint í hølunum á teimum kemur Havbúnaðarfelagið, sum umboðar allar alarar í landinum, eisini við eini fráboðan á enskum, har tey somuleiðis gera greitt, at tey fordøma springaradrápið.
Havbúnaðarfelagið vísir á, at springaradrápið var eitt privatmál og hevur als einki at gera við føroysku alivinnuna, yvirhøvur.
Havbúnaðarfelagið leggur dent á, at eingir bátar, ella onnur útgerð hjá føroysku alivirkjunum, vóru við í springaradrápinum, hvørki í rakstrinum, í drápinum, ella eftir drápið.
Les eisini her: Bakkafrost fordømir springaradrápið


text:
- Tíðindi, mentan og ítróttur
Danska EM-ævintýrið liðugt
Tangin hjá donsku leikarunum tóktist ikki ordiliga fullur, tá Danmark skuldi royna at vinna seg í EM-finaluna móti Onglandi.
Hóast teir donsku leikararnir stríddust manniliga, so var í umdystinum ikki meira orka at standa ímóti enska trýsinum.
Og tá Joakim Mæhle stakk fótin út í egnum brotsteigi, so var Raheem Sterling skjótur at lata seg falla, og so var brotsspark.
Tunt, men eisini dumt av Mæhle at stinga fótin út, tá Sterling var farin framvið.
Brotssparkið hjá Harry Kane bjargaði Kasper Schmeichel, men tíverri støkk bólturin út aftur til enska liðskiparin, og aðruferð brendi málrevurin ikki.
Samstundis mátti innskifti Mathias Jensen geva skarvin yvir, so danir noyddust at spæla seinna hálvleik í umdystinum við 10 monnum.
Danmark legði seg á odda
Ongland setti seg annars á dystin beinavegin, og donsku leikararnir vóru eitt sindur trilvandi í fyrra hálvleiki. Serliga stóra stjørnan hjá Onglandi, Raheem Sterling, legði trýst á donsku verjuna.
Smátt um smátt fótaði Danmark sær og byrjaði at flyta spælið inn á ensku hálvuna. Donsku leikararnir fingu hjálpt av, at ensku spælararnir byrjaðu at gera mistøk, ikki minst Jordan Pickford í málinum. Tvær ferðir tveitti ella sparkaði hann bóltin beint til danir, og tað gav fleiri góðar danskar umstillingar.
Pierre Emil Højbjerg kom í eina góða støðu, hóast skotið var heldur veikt. Mikkel Damsgaard snúði sær runt sum ein álur í enska brotsteiginum, áðrenn hann sendi eitt skot beit framvið enska málinum.
Danmark kom eisini á odda við einari perlu av einum frísparksmálið, tá ein hálvi tímur varð leiktur. Unga stjørnan á danska landsliðnum, Mikkel Damsgaard, ella Damsinho, sum teir kalla hann, bankaði bóltin í netið úr 20 metru. Eitt framúrskarandi mál, og fyrsta frísparksmálið í EM-endaspælinum.
Ongland javnaði tíverri
Danmark hevði Ongland í posanum hesa løtuna, men goymdi ordiliga at binda fyri. Ongland spældi seg innaftur í dystin. Fyrst mátti Kasper Schmeichel vísa, at hann er ein av heimsins bestu málmonnum, tá hann bjargaði einum skotið úr fimm metrum frá Raheem Sterling.
Maður við upplegginum var Harry Kane, ið byrjaði at fara longri aftur á vøllin eftir bóltinum.
Danir burdi verið ávaraðir, men í 39. minutti gekk tað galið, og enn einaferð var Harry Kane upphavsmaðurin, tá hann hegnisliga spældi Saka fría. Saka streyk til baklinjuna í høgru síðu, og tá hann legði innfyri, so var Simon Kjær so óheppin at sparka bóltin í egið mál.
Ongland yvirtók dystin
Í seinna hálvleiki byrjaði orkan eyðsæð at ganga undan hjá donsku leikarunum. Kasper Hjulmand, venjarin, kendi seg noyddan at skifta nógv og tíðliga út, og tað sást beinavegin, at leikarar sum Thomas Delaney og Andreas Christiansen noyddust av vøllinum.
Ongland setti seg fullkomiliga á dystin í seinna hálvleiki, og sum minuttirnir gingu, so hevði Danmark alsamt truplari við at halda fast í bóltinum og mátti verja fyri EM-lívinum.
Danmark klára at stríða seg til umdystin, og tað kunnu teir takka Peter Schmeichel í málinum fyri. Men so dømdi hollendski dómarin ivasama brotssparkið.
Danska EM-ævintýrið, sum mundi byrjað sum ein sorgarleikur, tá Christian Eriksen small um í Parkini, endaði við einum einum tunnu brotssparki.
Fegnir enskir leikarar, sum skulu spæla EM-finaluna sunnudagin.
Sí eisini


text:
2012-10-04 16:34
Málið um óljóð frá skipum verður nú loyst
14. Mai 2021
Vit skulu øll vera her. Tað...
1. mai sum pallur fyri søgufalsan
03. Mai 2021
Á 1. mai dagshaldinum á Vaglinum í Havn, leygardagin,...
Øll børn í Føroyum hava sama virði
04. Feb 2021
(Svar til Aksel V. Johannesen og Kringvarp Føroya)....
At stytta arbeiðsvikuna kann kosta 750 mió. krónur
07. Sep 2020
Javnaðarflokkurin hevur lagt uppskot fyri løgtingið um at stytta arbeiðsvikuna...
Prísurin fyri grøna orkuskiftið
31. Aug 2020
Eg var í farnu viku eitt sindur í kjaki um...
Hvat hevur Ingilín ímóti grønari orku?
26. Aug 2020
Ingilín Strøm, løgtingskvinna fyri Javnaðarflokkin, harmast í...
Sjálvandi ynski eg at TROM verður tikin upp í Føroyum
24. Jun 2020
Dagur og Vika hevði eitt innslag í gjárkvøldið,...
Vit mugu ikki rokna við at blíva rík orsaka av corona
16. Apr 2020
“Landsstýrismaðurin ger ikki eftir boðum frá...
Vil ikki skapa falskar vónir um útoyggjarnar
22. Jan 2020
Leygardagin sá eg eina grein á “in.fo”,...
Sirið fekk yvirtøkuna – vit fingu rokningina
03. Jan 2020
Sirið Stenberg, fyrrverandi landsstýriskvinna, skrivar í eini blaðgrein nú...
Vit vendu eisini halli til avlop
29. Aug 2019
Samgonguflokkarnir gera nógv burturúr, at teir hava vent hallinum hjá...
Vallyfti fyri rímiligan kostnað
18. Aug 2019
Vallyfti kunnu ofta verða dýr fyri landskassan – um...
At stytta arbeiðsvikuna kostar meira enn hálva milliard
12. Aug 2019
Eg síggi, at summi valevni eru farin at bjóða veljarunum...
Fara at virka fyri at føroyingar kunnu fáa danskt CPR-nummar
11. Aug 2019
Í hesum døgum flytur...
Hvussu gekk við fátækraváðanum?
07. Aug 2019
Tað er næstan ongastaðni í heiminum, at munurin millum rík...
Allir sjúklingar skulu hava rætt til skjóta viðgerð
01. Aug 2019
Sambandsflokkurin hevur í hesum farna valskeiðinum lagt uppskot fyri løgtingið...


text:
Heimablídni hjá Hildigarð, Sandur
Hjá Hildigarð følir tú teg akkurát sum heima. Hon bjóðar tær alt frá brunsj til matpakka ella døgurða.
Hildigarð ger flak í heimsklassa, sum maður hennara fiskar til høvið.
Matskrá
Góð brunsj: 180 kr. fyri hvønn
Góður føroyskur døgurði, oftast flak úr økinum, epli v.m.: 360 kr. fyri hvønn
Góður matpakki, 4 hálvar við føroyskum viðskera: 155 kr. fyri hvønn
Góður drekkamunnur, kaffi, te, heimabakaðir bollar ella kaka ad libitum: 80 kr. fyri hvønn
Góður miðmáli, breyð við viðskera, sum oftast er alt føroyskt: 180 kr. fyri hvønn
Gott føroyskt kalt borð, breyð við ser-føroyskum viðskera eftir árstíðini, alt frá skerpikjøti til grind, turrum kjøti, turrum fiski v.m.: 590 kr. fyri hvønn
Bílegging
Heimablíðni hjá Hildigarð má bíleggjast í so góðari tíð sum til ber, tó í seinasta lagi fyrrapart tann dagin tit koma.
Tú ert vælkomin at seta set í samband við okkum á info@visitsandoy.fo ella 222 078.


text:
CCF 187
TSB F 67
1 Torvatrøllið og trani,
tey løgdu ráðini saman.
2 Torvatrøllið tekur í trana[n]s hand,
so gingu tey til flugukongsins land.
3 “Her situr tú, flugukongur, yvir títt borð,
torvatrøllið sendir tær orð.
4 Tað sendir tær orð og blíðan já,
tað vil tína dóttur til drotning fá.
5 Tað sendir tær orð og blíðan tala,
tað vil tína dóttur til drotning hava.”
6 Flugukongur svarar so for seg:
“Sjálv skal fluga lítla svara for seg.”
7 Fluga lítla svarar so for seg:
“Torvatrøllið, eg vil ikki hava teg.
8 Tá eg eti mat yvir kongsins borð,
tá liggur tú í eitt rossaspor.
9 Tá eg eti mat av kongsins fat,
tá liggur tú við eitt rossaræ.”
10 Torvatrøllið tekur í flugu lítlu flættu,
rykkir hana so aftur av krakki.
11 Fluga lítla undir, og torvatrøllið á,
eingin visti, hvar tey ‘huggjavust’ tá.
12 Upp stóð fluga lítla, skakaði seg:
“Skamm fái tú, torvatrøllið, for meg.”
CCF 187
TSB F 67
Handrit: a: Savn Hammershaimbs (AM, Access. 4), Kristian Joensen av Sandi skrivaði upp eftir Siggu Sofie Pedersdatter av Sandi 1873; b: tvey ørindi eftir Christiane Schrøter.
Útgávur:
1. Føroya kvæði (N. Djurhuus greiddi til útgávu 1972), Band VI, s. 274.
2. Føroya kvæði (Inngangur og úrtøk eftir Dánjal Niclasen, 2004) 35. bind, s. 155.
Heimild: Úr Sandoy: Sigga Sofie Pedersdatter, Sigga á Klettum (1832-1922), Sandi 1873.
Ein klukka (D, cS: oksafluga) ber upp bønarorð fyri einari flugu (cD: sendir eina meyru, cN: ein mýggjabita at gera tað fyri seg; S: klukkan sendir oksafluguna). Flugan heldur seg vera ov góða til klukkuna og sigur nei. Klukkan slær hana. D, N, S: Hon eftirlíkar, tey giftast, og øll hini flogkyktini verða boðin.
á føroyskum: CCF 187 (eisini á donskum, norskum og svenskum)


text: Andrias Petersen (føddur í 1973) hevur BSc í Chemical Engineering frá tekniska universitetinum í Danmark (2001) og hevur síðan tá tikið skeið í fyrisitingar-, verkætlanar- og góðskingarleiðslu. Andrias Petersen hevur arbeitt hjá Heilsufrøðiligu Starvsstovuni frá 2002-2008 sum eftirlitsfólk, góðskuleiðari og leiðari fyri fiskaheilsudeildina, har hann fekk hollar royndir og kunnleika um føroysku alivinnuna. Andrias Petersen hevur verið virkisleiðari hjá fyrrverandi Vestsalmon síðan 2008, og síðan Vestlax samtakið legði saman við Bakkafrost samtakinum, hevur Andrias Petersen verið leiðari fyri tøku og kryvjing.


text:
Karavella Marionett-Teatur hevur nú tveir leikir á skránni: “Dansa so væl og leingi“, sum er leikur fyri vaksin og børn, ið tíma at lurta. Hann verður leiktur í stóra ferðandi leikhúsinum, við marionettum. Les meir um leikin HER. Hin leikurin er “Skrímslalív“, fyri børn og barnligar sálir í øllum aldrum,… les meira…. →
Tann 14. januar kundi tú lesa hetta á Suðuroyarportalinum: Kom og finn skrivigleðina og tann 23. februar stóð hetta: Veiða Vind í Pakkhús 4 Mánamorgunin tann 24. februar legði Karavella Marionett-Teatur frá bryggju síni handan Á og fór umborð á Smyril. Tvær sýningar vóru í Pakkhús 4 mánadagin. Móttøkan var… les meira…. →
Fríggjadagin fer leikhúsbilurin Passapartout 3. á turné. Við honum eru eitt leikhús, leikararnir: Lítlibeiggi, Systir, Stóribeiggi, álvagentan Vár, Vetur kongur, arnadrotningin Summar og drekin Heyst og leikhússtjóri og marionettførari Rakel. Listaleypurin, tann stóra verkætlanin hjá Norðurlandahúsinum, Mentamálaráðnum og landsins kommunum, sum syrgir fyri at fáa list og mentan út á… les meira…. →


text:
Viðkomandi broytingar
Hetta er ein listi við broytingum sum nýliga eru gjørdir á síðum sum víst verður til frá einari serstakari síðu (ella til limir í einum serstøkum bólki). Síður á tínum eftiransingarlista eru skrivaðar við feitum.
- D
- Wikidata rætting
- N
- $1 - nýggj grein
- s
- $1 - minni rætting
- b
- $1 - bot rætting
- (±123)
- Støddin á síðuni broyttist við hesum talinum av bytes
- Temporarily watched page
28. okt 2021
- Striku logg 06:17 EileenSanda Kjak íkøst slettaði síðuna Wikipedia:Fyrimynddokumentatión (Herverk (Vandalisma): innihaldið var: '{{delete|Wikipedia:Fyrimynddokumentatión}}' (og einasti rithøvundur var '125.162.221.55'))


text:
Umsóknin skal sendast til Nes kommun, Toftavegur 3, 650 Toftir ella til nes@nes.fo í seinasta lagið 14.08.2016.
- Málningaframsýning í Atelier Gráastein
- Felagsforeldrafundur í Tofta skúla
- Móttøka fyri Mariu í Tofta skúla
- Jógan Martin og Øssur nýggjir fótbóltsmennarar
- Nýtt spælipláss og úti fitnessøkið á Svangaskarði
- “Komið og syngi við” Tiltak fyri pensjonistar 30.10.2016 kl. 14.30
- Læraradagur var í Tofta skúla 5. okt.
- Lesiringurin á Skálafjørðinum byrjar aftur
- U21 landsdystur á Svangaskarði fríggjadagin
- Tofta kvøldskúli byrjar í viku 43
- Presidentur vitjaði á Toftum í gjár
- Kunngerð um kommunuvalið 8. november 2016
- Nýggjar loftmyndir úr Nes kommunu
- Svimjihylurin er opin aftur
- Ljós á gøtuna frá Lýðarsvegi til Regnaveg
- Broytingar í Skálafjarðar læknadømi
- Broyttar upplatingartíðir á Endurnýtsluvirkinum
- Svimjihylurin er stongdur í dag
- Lýðarsvegur er nú asfalteraður
- “Time Out” Tilboð hjá Sinnisbata
- Jákup stillar ikki upp
- Kommunuvalið 8. nov. 2016
- Fyrilestur á Eysturoyar røktar- og ellisheimi
- Skálafjarðarsamstarvið nýggjan samleika
- Konfirmantar í Gøtu kirkju 02.10.2016


text:
Samandráttur.
Línuskip: Bara eitt ísfiskalínuskip er til fiskarí. Tað kemur at landa mánadagin. Tað hevur mest av toski og so nakað av svartkalva og hýsu. Øll hini liggja við bryggju og fara ikki avstað aftur fyri jól. Sjey frystilínuskip eru til fiskarí, men vantandi koma øll inn fyri jól.
Útróður: Streymurin verður góður og veðri verður eisini gott, men vit rokna ikki við nógvum útróðri, tí at vit koma inn í jólavikuna og fleiri keyparir eru givnir at keypa inn til jóla.
Djúpvatnstrolarar: Tveir eru vestanfyri og fiska kongafisk. Teir koma at landa í vikuni. Restin liggur við bryggju.
Partrolarar: Fimm pør eru til fiskarí, men fiskaríið er vánaligt. Teir landa allir fyrst í vikuni.
Trolbátar: Allir liggja við bryggju.
Garnaskip: Eitt fiskar svartkalva og kemur at landa fyrst í vikuni. Fiskaríið er brúkiligt. Eitt fiskar havtasku og hevur tað brúligan fiskiskap. Tað landar eisini fyrst í vikuni.
Heinta veðurforsøgnina her
Heinta alla metingina her


text:
Nýggir tónar í Mentanarhøllini á Eiði
Nýggir tónar í Mentunarhøllini á Eiði
Fríggjakvøldið kl. 18 verður konsert í Mentunarhøllini á Eiði tá spildur nýggja rokk orkestri “Sunda Rokk” fara at spæla.
Tað eru ungdómar av Eiði og Hvalvík sum spæla, har Pauli Poulsen og Ann-Kirstin Hansen hava lagt teimum lag á.
Blásarar og trummur frá Nes sóknar musikkskúla og Norðljómi manna eitt orkestur saman við Eiðis ljómfelag, tey spæla Thriller hjá Michael Jackson, Beatles og filmslagi Cost-Busters.
Eiðis ljómfelag fara at royna nýggja búnan bæði fyri eygu og oyru. Tey spæla New orleans løg so sum “Old rugged cross” og “Just a closer walk with thee”
Nýtt orkestur úr Nes sókn við blásarum og rýtmubólki spæla marsj og blues.
Øll er vælkomin at lurta fríggjakvøld kl. 18 í Mentunarhøllini á Eiði, tað verður ein fjølltáttaða konsert


text:
Í dag kl. 19:00 byrjar fyrsta umfarið í Elektron Deildini, og vit vilja bjóða fleiri nýggjum liðum vælkomum í deilduna. Umleið 30 nýggir luttakarar hava skrásett seg. Vit fegnast um, at fleiri nýggir spælarar luttaka i kappingardeildini.
Í dag er fyrsti leikdagur, og tað verður væntandi ein sera spennadi leikdagur. Tað er eysæð, at fyrsti dysturin hevur nógv at siga fyri liðini. Tað er týdningarmikið at fáa eina góða byrjan og samstundis tillaga seg eftir, hvussu hini liðini spæla. Eisini fáa vit at síggja, um støðið er eins høgt sum í fjør.
Fleiri av leikarunum eru kendir av eSport.fo og hava verið við frá fyrstu sesong. Nógvir teirra eru ímillum bestu í Evropa, um hugt verður eftir teirra MM rank, Global elite. Tað merkir, at fleiri av luttakarunum í Elektron Deildini Sesong 5 eru í topp 0.75% í øllum heiminum.
Vit fara sjálvsagt at livestroyma í dag og byrjað verður umleið 30 min, áðrenn dysturin byrjar. Livestroymdi dysturin er ímillum No Hit Wonders og SpaceCowbow. Hesi lið vóru bæði við í fyrru sesong. Mett verður, at dysturin verður sera javnur, tí bæði liðini vóru mítt í tabellini í fjør.
Vit livestroyma á https://esport.fo/live og á https://www.twitch.tv/esportfo
Dystirnir, ið verða leiktir klokkan 19:00 ídag eru:
Músa Víkingar vs Íðkabeazt
No Hit Wonders vs SpaceCowboy
TT gaming vs 10 Minuttir
Hesin er útsettur
TeamSpik vs Team Ballast
Júst hvørji dystir verða vístir alt kappingarárið sæst á eSport.fo/csgo. Vit dagførða dystarskránna og streamingsskránna hvørja spældað rundu.
Stuðlarnir til Elektron Deildini hesaferð eru: Elding Elrisin, Føroya Bjór(Jolly, Sisu), Pizza67 og Elektron. Saman við teimum lutað vit vinningar fyri 50.000,-, harav 10.000,- í kontant.


text:
Opið bræv til nýggja landsstýrismannin
2021-08-31 20:42
Vit í Óðalsfelagnum vilja fegin nýta høvið, at ynskja Magnusi Rasmussen tillukku við landsstýrissessinum, við vón um gott samstarv, og við teirri tiltrúgv, at hansara raðfestingar verða skilagóðar og savnandi.
Fyri Føroya Óðalsfelag er tað átrokandi neyðugt, at vit halda og varðveita galdandi lóg og rætt:
• So landbúnaðarmentan og vinna varðveitir lógarverndina, til at skipa síni egnu viðurskifti.
• So tey ið eiga og røkja hagan varðveita rættin at leggja virksemið í haganum til rættis.
• So náttúran verður vard, og tilfeingið framvegis kann umsitast á burðardyggan hátt.
Søga, siðvenja og samleiki
Føroyska óðalsmentanin man vera millum 1200-1500 ára gomul.
Hendan aldargamla siðvenja er ein samanrunnin partur av søgu, mentan og samleika okkara.
Hon er virðismikil, og verd at varðveita. Og hon krevur virðing.
Seyðahaldið í Føroyum er líka gamalt sum føroyingar í Føroyum.
Navnið er runnnið av norrøna orðinum ”fær”; Færeyjar merkir sostatt seyðaoyggjarnar.
Seyðabrævið frá 13.øld er okkara elsta varðveitta skriftliga lógarheimild. Ein rættarbót sum ítøkiliga snýr seg um, hvussu vit skuldu loysa tvístøður og trupulleikar sum hava við jørð og seyðahald at gera. T.d. stríðsmál teirra millum sum eiga seyð, og millum tey sum eiga jørð og ikki eiga jørð, semju um áseyðatal í haganum, um ørindaleysa gongd í haga, v.m. Tey kønu siga harumframt, at seyðabrævið sjálvt hevði sítt grundarlag í, og var ein rættarbót til, væl eldri ser-føroyskar lógir og siðvenjir, staðfestar í fornu lógbókini ”búnaðarbólkurin.”
Seyðabrævið hevur víst seg at skipa búnaðar-viðurskiftini í Føroyum væl. Hetta sæst eisini aftur í lógini staðfest við danskari týðing í 1637 og 1698, og í sannroyndini at Seyðabrævið var galdandi heilt fram til nýggja Hagalógin kom í gildi í 1866, og aftur í 1937; har fleiri grundliggjandi prinsipp eru varðveitt og víðariførd saman við m.a. Girðingarlógini frá 1937/1951.
Frá 1962-1997 fekk hvør bøkkur í Føroyum sítt egna matrikkulnummar, tinglýst sum ogn, við navns nevnilsi hjá einum ella fleiri persónum, felag ella lands/kommunalum myndugleika. Ognarviðurskiftini eru púra greið. Somuleiðis siðvenjan og lógargrundarlagið fyri ræðisrættinum hjá festara og ognarfólki; Eitt nú at gera av, nær hvør kann fara hvar, og gera hvat, í hvørjum hagaparti.
Lógir og skipanir liva sítt fríska lív, og tæna sínum endamáli.
Og tí er heldur eingin tørvur á at broyta tær.
Gongd í haga fyri føroyingar?
Okkum nýtist ikki at broyta lógina, fyri at loyva føroyingum at ganga í haganum. Tað eru vit øll hjartaliga vælkomin til. Tað einasta sum lógin krevur er:
• At vit spyrja bóndir ella ognarfólk, frammanundan, um tað er í lagi at fara ein ávísan dag.
• At avtala við hagan verður gjørd frammaundan, um endamálið við útferðini er vinnuligt.
• At øll fara væl við rásum, hegni, lendi, vøkstri og djóralívi.
Viðvíkjandi gongd í haga hjá føroyingum, so er trupulleikin ikki at reglurnar eru ógreiðar, men at ognar- og avgerðarrætturin ikki altíð verður virdur, av øllum.
Fleiri hava tíbetur lært, t.d. heimanífrá, í skúlanum ella í skótunum, at tey sambært lóg (og góðari siðvenju) eiga at biðja um loyvi frá bónda ella ognarfólki, áðrenn tey kunnu fara í hagan. Tíbetur ringja ella skriva rættiliga nógv fólk og spyrja um tað er í lagi, og tá man verða sjáldsamt at festari ella ánari sigur nei.
Onnur handla í góðari trúgv, halda seg kunna fara ein hagatúr tá tey vilja. Felags fyri hesi, annaðhvørt tað so eru føroyingar ella ferðafólk, er at tey ikki vita betri. Tí eingin hevur sagt teimum hvat lógin sigur. Har átti Landið at gjørt eitt nógv betri upplýsingar-arbeiði. So vit øll sluppu undan ósemjum og illstøðu.
Sjálvandi gerast ognarar illa við, onkuntíð enntá illir, tá fólk ikki biðja um loyvi at fara. Ikki minst, tá tað er til beinleiðis ampa fyri okkara egna virksemi í haganum.
Óðalsfelagið frættir javnan frá limunum um keðiligar tilburðir. Niðanfyri eru bert nøkur fá dømi:
• Fleiri siga frá størri sliti í haganum. Økt jarðriv og skriður, eisini á nýggjum støðum er grót og mold ryðið oman.
• Rásir í erva, ódnir sum fjallmenn hava gingið gjøgnum øldir, eru knappliga vandamiklar at ganga, tí lendið er farið undan.
• Niðurtraðkaði hegn ella portur sum standa víðopin, so grannaseyður tekur seg inn á hagan.
• Fólk taka hund við í hagan, og hava hann leysan. Enntá í hægstu lembingartíð.
• Frá fleiri hagapørtum frætta vit at seyðurin, sum annars er hagfastur og ferðast í fylgjum á føstum støðum, verður so illa órógvaður, at hann hevur broytt sína vanligu gongd, beiti, v.m. Summir hagar hava verið noyddur at seta skipanina niður, og taka ein part av seyðinum av.
• Onkrastaðni hevur tann javna ferðslan av fólki eisini gjørt seyðin so vanan við fólk, at hann er vorðin ógjørligur at reka. Hvørki fjallfólk ella seyðahundar fáa seyðin heim.
• Fleiri siga frá, at tað er nógv minni at síggja av heiðafugli. Tey støðini har sum fuglurin vanliga hevur reiðrast eru broytt, fuglurin er styggur og roynir at flyta seg undan fólki. Men nú tá fólk eru farin at ganga allastaðni, so støðist fuglurin ongastaðni.
• Gongufólk sum knappliga koma undan sýnini, beint sum vit skulu gera okkum til at skjóta.
• Ein fjallgonga, sum 15 mans og tveir hundar hava brúkt 7 tímar at reka saman, renir seg í eitt stórt ferðalið sum kemur vassandi, mitt gjøgnum hagan og oyðileggur allan raksturin.
• Ein røktingarmaður gekk seg fram á eina líð, har børkubóndi altíð hevur vaksið. Hann taldi 20 stór spaka-hol, rund og pen. Blómurnar vóru grivnar upp við rót.
• Tað kemur javnan fyri, at fólk sum ikki hava spurt um loyvi, villast í fjøllunum, ella fáa skaða, og mugu bjargast av staðkendum. T.d. í Kunoynni herfyri varð ein deyður fransmaður funnin undir einum kletti.
• Fremmandir ferðaleiðarar sum við vinningi fyri eyga fara hagatúr við stórum ferðaliðum, uttan avtalu við hagan, og uttan gjald til hagan.
• Vit hoyra tíverri eisini søgur um ferðaleiðarar, sum skelda og hótta ánarar sum nokta teimum at fara í hagan - Sjálvt um ferðaleiðarin ikki frammanundan hevði gjørt avtalu við hagan.
Dømini eru nógv. Og fólk flest munnu skilja nú, at sovorðnum óskili kunnu vit ikki liva við.
Men, um hetta skal skipast betri framyvir, so er loysnin ikki at smíða eina nýggja lóg, sum gevur øllum loyvi at fara har sum tey vilja, uttan at biðja um loyvi.
Loysnina hava vit longu: Halt lógina. Spyr frammanundan. Tá ber nærum alt til.
Náttúruvernd og burðardygd?
Í dag tosa øll ”grønt”, sum var tað eitt modernað fyribrigdi; Okkurt nýtt rák, uttan úr stóru verð…
Men okkum nýtist ikki at leita út um landoddarnar, fyri at skilja hugtøkini burðardygd og náttúruvernd. Vit kunnu bara ferðast aftur ígjøgnum Føroya søgu.
Frá landnámstíðini hava føroyskir bóndir og óðalsfólk fingist við jarðarbrúk, seyðahald o.a. sum hartil hoyrir. Landbúnaðurin var ein lívstreyt, sum tryggjaði tilveruna. Soleiðis hava tey sum varða av jørðini lært, frá undanfarnum ættarliðum, hvussu umráðandi tað var at tilfeingið bleiv umsitið á burðardyggan hátt. Av ringum royndum, kendu tey eisini hvørjar avleiðingar tað kundi fáa, um javnvágirnar ikki vórðu virdar.
Vit sum varða av jørðini í dag, hava eisini fingið hesa vitan. Vit kenna, betri enn nakar annar, týdningin av at verja náttúruna og at virða javnvágirnar. Av somu orsøk fer Óðalsfelagið sjálvsagt eisini at verja okkara virksemi, vøkstur og djóralív móti avleiðingunum av óskipaðari gongd í haga.
Og júst tí fara vit undir ongum umstøðum at góðtaka nakra lóg sum kroystir "hvørsmansrætt" niður yvir høvdið á okkum.
Á sama hátt sum hagapartarnir sjálvir hava ábyrgdina, av at skipanin av áseyðatalinum ikki gerst ov tung, so skulu hagapartarnir eisini varðveita rættin, til at hava tamarhald á ferðafólkatalinum, og at skipa ferðsluna, so ávirkanin á umhvørvið ikki verður ov ógvuslig.
Tragedy of the commons
Innan búskaparfrøðina verður tosað um “Tragedy of the Commons”.
Har sum ongar felags lógir og viðtøkur skipa atgongd og nýtslu av tilfeingi, fáa allir einstaklingar óavmarkaða atgongd til eitt avmarkað tilfeingi. Um hvør einstakur bara frítt kann gera eftir sínum egna sjálvs-áhuga, verður avleiðingin óskipað ovurnýtsla, og niðurpíning av náttúru-tilfeinginum. Ella sagt við færri orðum: Um ongar reglur og avmarkingar eru fyri einstaklingar, verður alt oyðilagt fyri okkum øll.
- Hetta er tann felags sorgarleikurin.
Um allir heimsins íbúgvar kunnu koma til Føroyar, og uttan avmarkingar fáa frítt at fara allastaðni, so verður eftir fáum árum als eingin føroysk náttúra eftir. So kunnu vit prenta so nógvar faldarar sum vit vilja, ið áleggja ferðafólki at fara væl um. Men avleiðingarnar fyri náttúruna kenna vit tíverri alt ov væl, frá øðrum londum, við alt ov nógvum ferðafólkum. Kanningar vísa, at fólk fer nógv verri við náttúruni enn fæ. Og samanbera vit Føroyar við væl størri lond, við væl størri vídd av náttúru, so sigur tað seg sjálvt, at okkara lítla oyggjaland er serliga viðbrekið, og at vit hava skyldu at verða serliga ansalig.
Andsøgnin hjá ferðavinnuni er eyðsýnd. Við teirra lýsingaherferðum, sum selja Føroyar sum eina ”óspilta” náttúru-uppliving, eru tey samstundis við til at oyða ta náttúru, sum tey selja føroyar uppá.
Skal ferðavinnan gerast eitt veruligt íkast til landskassan, so má hon mennast til annað og meir, enn ein løtuvinningur fyri nakrar fáar ferðavinnuaktørar. Skal ferðavinnan verða til gagns fyri allar føroyingar, so má hon tryggja sær undirtøku úti um alt landið, heldur enn sum nú, einamest mótstøðu.
Rættar raðfestingar
Nýggi landsstyrismaðurin hevur ein nýggjan møguleika, at mynda eina betri og burðardyggari visjón.
Og Føroya Óðalsfelag setir sítt álit á, at Magnus Rasmussen fer at kenna ábyrgd fyri, og at røkja væl, øll sínum málsøki.
Megnar hann at samanhugsa landbúnaðarmál, umhvørvismál og ferðavinnu í eina nýggja skynsama javnvág, sum fyrst og fremst tekur atlit til okkara náttúru og okkum sum búgva og virka í hesum landinum, so kann hann møguliga skapa eina semju, sum bæði er mentunarliga, sosialt, og ikki minst økispolitiskt burðardygg. Og tá er nógv vunnið. Ikki minst fyri samanhaldið millum føroyingar.
Men skal tað eydnast, so mugu raðfestingarnar hjá landsstýrismanninum verða rættar.
Skal landbúnaðurin tryggjast, náttúran verjast, og tilfeingið sum heild verða umsitið á einum burðardyggum grundarlagi, so eru bestu ráðini sjálvandi, at laga ferðavinnuna til landbúnaðin og umhvørvið, og ikki øvugt.
Tí tað eru væl ikki føroyingar sum skulu broyta okkara siðir og lógir, mentan og samleika, fyri at tekkjast ferðafólkunum?
Munnu ferðafólkini ikki koma hendanvegin, júst tí vit eru vit?
Føroya Óðalsfelag
fo@mail.fo


text:
b. Rólvur
Ein maður í Oyndarfirði í Eysturoy, nevndur Rólvur, skuldi fara at ferðast til Lamba. Tiltøkumaður var hann at ganga og hartil sterkur. Tá ið hann kom fram á Klettar (mitt á Heltnini), komu seyðatjóvar eftir honum. Hann rann undan og kom fram á Miðfossar (sunnan fyri Klettar). Har sær hann eitt hol niðri í einum gili og loypur niður í tað. “Her var tað, hann hvarv,” hoyrdi hann ein siga. Teir gingu og mólu uppiá, men eingin visti, hvat av honum komst, og vóru teir tí at halda av aftur. Rólvur leitaði ofta seinni eftir hesum holi, men rakti ikki aftur á tað.
Eina aðra ferð, ið Rólvur var úti at ferðast, hitti hann syðrugøtubóndan við rættina í Skálafirði (í Gøtuhaganum). Bóndin bað hann vælsignaðan koma at hjálpa sær, tí seyðatjóvar høvdu rættað seyð hansara. Rólvur fer einsamallur, meðan bóndin stendur eftir. Komin at rættini tekur Rólvur stav sín og stingur inn undir smogið, so steinarnir rapa niður, og seyðurin sleppur út ígjøgnum. Tá rópar ein, í rættini er: “Ólavur lætti! sprikk tú!” Báðir at renna, Rólvur undan og Ólavur aftaná. Nú sæst bóndin at daga upp ímóti luftini uppi á Valaknúkum og hoyrist rópa: “Komið nú, allir mínir menn, og takið teir!” Tá vendi seyðatjóvurin aftur.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
K U N N G E R Ð
Lýst verður til aðalfund í Eldrafelagnum á Toftum, sum verður í Dagtilhaldinum á Vesturskin:
Hósdagin hin 20. apríl 2017 kl. 20,00.
Aðalfundurin verður hildin sambært viðtøkur felagsins við hesi skrá:
1.Formansfrágreiðing.
2.Roknskapurin fyri 2015/2016.
3.Val av nevnd
4.Val av grannskoðara og varagrannskoðara.
5.Áseting av limagjaldið fyri 2017.
6.Ymiskt.
Við á fundinum verður Teitur Samuelsen, stjóri, sum kemur at greiða frá verkætlanini og arbeiðinum viðv. Skálafjarðartunlinum.
Toftir, hin 5. apríl 2017.
NEVNDIN


text:
Temasíðan um javnrættindi vendir sær til hádeild, har ikki annað er viðmerkt. Endamálið við temasíðuni er at taka ymsar samfelagsspurningar, ið snúgva seg um kyn og javnstøðu, við í undirvísingina.
Javnstøða millum kyn er ein av fleiri mátum at viðgera samfelagið, men er ikki ein lærugrein í sjálvum sær. Tí ber ikki til at fáast við hetta evnið, uttan at seta tað í ein breiðari fakligan samanhang, so sum søgu, samfelag, mentan, miðlar og hugtakið makt.
Á temasíðuni um javnrættindi eru hugskot til undirvísing og slóðir til ymiskt tilfar, ið kann fáa læraran og flokkin at viðgera javnstøðuspurningar, og framhaldandi at hugsa hesar spurningar, ið eru alt annað enn sjálvsagdir, inn í undirvísingina.
Javnstøðulógin, sum kom í gildi í 1994, kann lesast í almenna lógasavninum á netinum.
Lógasavnið inniheldur ta til eina og hvørja tíð galdandi lóggávu í Føroyum. Lógartænastan á Løgmansskrivstovuni umsitur savnið og heimasíðuna.
Henda tænasta ger, at vit kunnu leita á telduni eftir heilum lógum ella einsamøllum orðum, sum standa í lógini.
Lógirnar hava yvirskrift, nummar og dagfesting. Hvør lóg er sett upp í pørtum við greiðari yvirskrift.
Í lógarsmíði er umráðandi, at teksturin er greiður og ikki kann misskiljast. Tí kann lógartekstur í fyrstuni verða torførur at skilja. Men lesa vit aftur, eigur alt at verða greitt.
Í hvørjum parti er eitt lógargreinarmerki, §, sum aftur kann verða býtt í stykki.
Her er uppgávan at finna Javnstøðulógina, sum er í 7 pørtum og telur 15 lógargreinarmerki.
Loysið hesar uppgávur, tá tit hava funnið Javnstøðulógina:
Tá Kristianna W. Poulsen var forkvinna í Javnstøðunevndini, heitti felagsskapurin Amnesty International á hana, at skriva um CEDAW sáttmálan. Greinin, sum hon skrivaði í 2009, kom í savnið Sameindu Tjóðir og Mannarættindi, sum Fróðskapur gav út hetta árið. Her eru tvey brot úr greinini og niðast er slóð til alla greinina:
"Í roynd og veru er vantandi javnstøða fyri kvinnur mangan tengd at vanahugsan og fordómum, ið hava samband við siðvenju og fatanina av, hvørja støðu menn og kvinnur eiga at hava og hava í samfelagnum."
"Vit fingu javnstøðulógina í 1994. Og 14 ár eftir varð orðið javnstøða fyrstu ferð at síggja í einum samgonguskjali. Hetta var samgonguskjalið hjá sonevndu CHE-samgonguni við Javnaðarflokkinum, Miðflokkinum og Tjóðveldi eftir løgtingsvalið í januar 2008. Her varð ført fram, at samgongan skuldi arbeiða fyri at fremja javnstøðu. Eisini í samgonguskjalinum hjá ABC-samgonguni við Fólkaflokkinum, Sambandsflokkinum og Javnaðarflokkinum frá september 2008 stendur at lesa, at virkað verður fyri javnstøðu á arbeiðsmarknaðinum, í politikki og í samfelagnum annars. Í 21. øld og nærum 22 ár eftir, at Føroya løgting samtykti Kvinnurættindasáttmálan, tykist føroyska samfelagið at hava fingið eyguni upp fyri, at javnstøða millum kyn hevur samfelagsligan týdning."
Í nývaldu Javnstøðunevndini sita nú: Ólavur Ellefsen, formaður, Guðrið Joensen, Lív Patursson, Niels Winther og Súsanna Olsen.
Okkum kann tað tykjast sjálvsagt, at øll menniskju skulu hava somu rættindi og skyldur í samfelagnum - sama ger kyn, tjóðaruppruna, útsjónd, brek, kynsliga áskoðan, átrúnað ella politiska fatan. Men í mongum londum er tað ikki sjálvsagt, og fyri ikki so langt síðan var tað heldur ikki sjálvsagt í Føroyum. Her eru nøkur áhugaverd árstøl um javnrættindi millum kynini.